text:
Viðtøkur fyri Klaksvíkar Ítróttarfelag
§ 1. Navn og heimstaður:
1. Navn felagsins er Klaksvíkar Ítróttarfelag, stytt: KÍ.
2. Heimstaður felagsins er Klaksvík.
§ 2.Endamál:
1. Endamál felagsins er fyrst og fremst at kveikja áhuga og virka til frama fyri fótbóltsleiki í Norðoyggjum. Felagið kann eisini umboða aðrar ítróttargreinar.
§ 3. Limaskapur:
1. Øll, sum taka undir við endamáli felagsins, kunnu vera limir.
2. Limaskapur fæst við at rinda tað av aðalfundinum árligt ásetta limagjaldið.
3. Aðalfundur felagsins kann koyra lim úr felagnum, hevur hann eftir aðalfundsins meting mótarbeitt felagnum ella myndugleikum tess, ella hevur víst ósømiligan atburð ella á annan hátt víst ringan ítróttar- ella felagsanda.
§ 4. Evsta vald - aðalfundurin:
1. Limir felagsins mynda aðalfundin, sum er evsta vald hjá KÍ.
2. Ársaðalfundurin verður hildin á hvørjum ári, áðrenn februar mánaður er úti.
3. Boðað verður á heimasíðu felagsins til aðalfundir og eykaaðalfundir í seinasta lagi 14 dagar fyri fundin, og í fyrsta lagi 1 mánað fyri fundin.
4. Luttøka á aðalfundi er treytað av, at eingin eftirstøða er fyri limagjald, sí § 3 stk. 2.
5. Allir limir, sum eru 16 ár ella eldri, hava atkvøðurætt á aðalfundinum.
6. Atkvøðast kann ikki við fulltrú.
7. Formaðurin kann bjóða serligum gestum við á aðalfundin, sum ikki eru limir, men hava hesir ikki atkvøðurætt.
8. Samtyktir á aðalfundi verða gjørdar við vanligum meiriluta av møttum limum, tó undantikið § 9.
9. Atkvøðugreiðsla skal fara fram skrivliga, krevja meira enn tveir limir tað.
10. Val av formanni, næstformanni og nevndarlimum, um fleiri valevni eru, fara altíð fram skrivliga.
11. Ársaðalfundurin hevur hesa dagsskrá:
1. Val av fundarstjóra og fundarskrivara.
2. Áseting av gildugum atkvøðum, samb. stk. 4.
3. Ársfrágreiðing frá formanni.
4. Framløga av grannskoðaðum roknskapi til góðkenningar.
5. Ásetan av árligum lima- og leikaragjaldi, og møguliga avsláttarskipan til leikaragjaldið.
6. Innkomin mál.
7. Valevni til formann, næstformann ella nevndarlim hava rætt til 5 minuttir hvør at bera fram valrøðu.
8. Val av nevnd.
9. Val av grannskoðara.
10. Ymiskt.
12. Uppskot til formansvalevni skulu vera formanninum í hendi í seinasta lagi 8 dagar fyri aðalfundin.
§ 5. Eykaaðalfundur:
1. Eykaaðalfundur er, tá aðalfundurin, formaðurin, næstformaðurin saman við tveimum nevndarlimum, tríggir nevndarlimir ella 1/10 av limum felagsins krevja tað. Nevndin lýsir síðani, áðrenn 8 dagar eru farnir, fund sambært § 4 stk. 3.
2. Tá nevndarlimir ella limir krevja eykaaðalfund, skal skriv við grundgeving og ætlaðari fundarskrá leggjast við áheitanini.
§ 6. Nevndin:
1. Formaður felagsins, ein næstformaður og 4 aðrir nevndarlimir mynda nevnd felagsins, og hava dagligu leiðsluna um hendi. Nevndin hevur í felag ábyrgd av, at fíggjarligu, ítróttarligu og umsitingarligu viðurskifti felagsins vera nøktandi handfarin, og eigur at gera sær greiðar reglur fyri hesum arbeiði.
2. Nevndin skal gera málsetning og menningarætlan fyri felagið fyri styttri og longri tíðarskeið, og skal javnan endurskoða hesi.
3. Nevndin kann viðgera og taka avgerð í øllum spurningum felagnum viðvíkjandi.
4. Stendur á jøvnum í møguligari atkvøðugreiðslu í nevndini, er atkvøða formansins galdandi.
5. Formaðurin kallar nevndina saman, tá hesin heldur tað vera neyðugt. Næstformaðurin saman við einum nevndarlimi ella tveir nevndarlimir í felag kunnu eisini kalla nevndina saman.
6. Nevndin er viðtøkufør, tá 4 nevndarlimir eru møttir.
7. Eru minni enn 6 limir valdir í nevndina, deilast verandi limir innanhýsis um uppgávurnar hjá tí nevndarlimi, ið ikki er valdur.
Formaður:
8. Formaðurin hevur undir ábyrgd fyri aðalfundinum yvirskipaðu leiðslu felagsins um hendi og eftirlit við nevndarlimum.
9. Formaðurin myndar felagið mótvegis myndugleikum og felagsskapum, eins og øll millumtjóða viðurskifti og umboðan hoyra beinleiðis til ábyrgdarøki formansins.
10. Formaðurin avger í samráð við avvarðandi nevndarlimir, hvør skal umboða felagið í nevndum o.l., har felagið skal hava umboð.
11. Formaðurin hevur ábyrgd av 1. mansliði felagsins.
Næstformaður:
12. Næstformaðurin er hjálparmaður formansins. Hann tekur við formansins starvi, tá hesum berst frá.
13. Næstformaðurin hevur ábyrgd av og eftirlit við fastognum og leysafæi felagsins, so at hesar ognir verða røktar og viðlíkahildnar á forsvarligan hátt.
14. Næstformaðurin hevur ábyrgd av 1. kvinnuliði felagsins.
Nevndarlimir:
15. Nevndarlimir hava hvør sær - undir eftirliti formansins og undir ábyrgd fyri aðalfundinum - ovastu dagligu leiðslu á fylgjandi ábyrgdarøkjum:
a. Nevndarlimur fyri fíggjarmál
b. Nevndarlimur fyri fótbólti, vísandi til stk. 20
c. Nevndarlimur fyri hølir
d. Nevndarlimur fyri samskifti
16. Er ivi um, hvat ábyrgdarøki, eitt mál, evni ella málsøki hoyrir til, avger meirilutin av nevndini tað. Stendur á jøvnum, er formansins atkvøða avgerandi.
17. Nevndarlimir skipa sjálvir sítt ábyrgdarøki bygnaðarliga og fyrisitingarliga, og seta sjálvir øll hjálparfólk innan sítt ábyrgdarøki, eins og teir loysa hesi úr starvi.
18. Nevndarlimir gera, hvør fyri sítt ábyrgdarøki, eina bygnaðar- og arbeiðsætlan, sum fær gildi, tá nevndin hevur góðkent hana.
Nevndarlimur fyri fíggjarmál:
19. Nevndarlimur fyri fíggjarmál hevur ábyrgdina av dagliga fíggjarliga rakstri felagsins og skal:
a. - syrgja fyri at øll útreiðsluskjøl og inntøkuskjøl frá øllum ábyrgdarfólkunum verða bókað
b. - syrgja fyri, at limagjøld og allir ágóðar felagsins verða kravdir inn
c. - syrgja fyri, at dagført bókhald altíð er til taks
d. - syrgja fyri, at roknskapurin verður grannskoðaður
e. - røkja fíggjarliga sambandið við teir partar av felagnum, sum eru lagdir út til onnur feløg ella felagsskapir at reka ella umsita.
Nevndarlimur fyri fótbólti:
20. Nevndarlimur fyri fótbólti hevur ábyrgdina av fótbóltsvirksemi felagsins við undantaki 1. mansliði og 1. kvinnuliði felagsins og skal:
a. - syrgja fyri, at vøllurin og viðurskifti í sambandi við vøllin altíð er í nøktandi standi
b. - saman við formanninum seta venjarar til fótbóltsdeildirnar.
c. - syrgja fyri, at liðini hava búnar og aðra neyðuga útgerð til taks.
d. - syrgja fyri, at liðini koma til teir dystir, tey skulu leika.
e. - lata nevndarlimi fyri fíggjarmál øll fíggjarskjøl og -upplýsingar skjótast gjørligt.
f. - vera við til at tryggja ein skynsaman rakstur av fótbóltinum.
Nevndarlimur fyri hølir:
21. Nevndarlimur fyri hølir hevur ábyrgdina av hølum felagsins og skal:
a. – syrgja fyri, at hølini og viðurskifti í samband við hølini altíð er í nøktandi standi.
b. - syrgja fyri, at hølini eru ruddað og vaskað.
c. - syrgja fyri eini hóskandi lyklaskipan fyri hølini.
Nevndarlimur fyri samskifti:
22. Nevndarlimur fyri samskifti hevur ábyrgd av samskifti felagsins og skal:
a. – syrgja fyri, at fundarbøkur felagsins eru dagførdar
b. - syrgja fyri, at heimasíða felagsins er dagførd
c. - virka sum skrivari og føra allar fundir í gerðabók felagsins.
§ 7. 1. mansliðsnevndin
1. 1. mansliðsnevndin tekur sær av øllum avgerðum viðvíkjandi fremsta mansliði felagsins.
2. 1. mansliðsnevndin er mannað við formanni felagsins, ið er føddur formaður, umframt næstformanni felagsins og nevndarlimi felagsins fyri fíggjarmálum.
3. 1. mansliðsnevndin skipar sítt arbeiðsbýti sjálv.
4. Formaðurin við einum 1. mansliðnevndarlimi bindur felagið fyri tí ið viðvíkir 1. mansliði felagsins.
5. 1. mansliðsnevndin skal árliga gera rakstrarætlan við øllum mettum inntøkum og útreiðslum at leggja fyri nevnd felagsins.
6. 1. mansliðsnevndin letur frá sær frágreiðingar í minsta lagi hálvárliga, til nevnd felagsins, har greitt verður frá um ítróttarligu og fíggjarligu viðurskiftini.
7. 1. mansliðsnevndin skal tryggja, at felagið lýkur øll krøv og standardir í samband við lands- og steypakappingar, umframt møguligar altjóða dystir.
§ 7.2. Stjørnan
1. Stjørnan tekur sær av øllum avgerðum viðvíkjandi hondbóltinum hjá Klaksvíkar Ítrottarfelag
2. Stjørnan hevur eina nevnd, sum telur 5 - 7 limir og skipar seg sjálv
3. Stjørnan skipar sítt arbeiðsbýti sjálvt
4. Stjørnan skal árliga gera rakstrarætlan við øllum mettum inntøkum og útreiðslum at leggja fyri nevndina í Klaksvíkar Ítrottarfelag
5. Stjørnan letur frá sær frágreiðingar í minsta lagi hálvárliga, til nevndina í Klaksvíkar Ítrottarfelag, har greitt verður frá um ítrottarligu og fíggjarligu viðurskiftini hjá Stjørnuni.
6. Stjørnan skal tryggja, at felagið lýkur øll krøv og standardir í samband við lands- og steypakappingar, umframt møguliga altjóða dystir.
7. Stjørnan skal hava serskilt deildar V-tøl og føra egnan roknskap, sum er innroknaður í felagsroknskapin. Roknskapurin skal fyriliggja grannskoðaður á aðalfundinum hjá Klaksvíkar Ítróttarfelag.
§ 8. Fíggjarviðurskifti:
1. Formaðurin saman við næstformanninum ella einum nevndarlimi bindur felagið.
2. Formaðurin kann veita umboðsfulltrú til næstformannin og nevndarlimir.
3. Roknskaparár felagsins er álmanakkaárið.
4. Roknskapurin verður gjørdur sambært góðum roknskaparsiði.
5. Formaður og allir nevndarlimir skulu skriva undir roknskapin og protokollina.
6. Løggildur ella skrásettur grannskoðari skal grannskoða ársroknskap felagsins.
§ 9. Avtøka:
1. KÍ verður tikið av, tá tveir aðalfundir við í minsta lagi trimum vikum ímillum hava samtykt hetta. Á báðum hesum aðalfundum skulu í minsta lagi 2/3 av limum felagsins vera møttir.
2. Ognirnar hjá KÍ skulu við avtøku eftir avgerð frá tí síðsta avtakandi aðalfundinum latast til eitt ítróttarligt ella almannagagnligt endamál.
§ 10. Onnur viðurskifti:
1. Viðtøkur felagsins verða endurskoðaðar so hvørt tørvur er á hesum, og í minsta lagi eiga tær at viðgerast á aðalfundi 3. hvørt ár.
2. Keyp og søla av fastari ogn skal viðtakast av aðalfundi ella eykaaðalfundi felagsins.
Soleiðis viðtikið á aðalfundi felagsins tann 30. januar 2017.


c: text/html

text:
Framløgur um súluveiðu, gosfjall í Vágum, makt og leysingabørn
Dan Klein --- 29.09.2018 - 08:00
Mánakvøldið 24. september vera tríggjar forkunnugar framløgur á Bókasavninum í Sørvági. Talan er um tiltak í røðini Vísindavøka á ferð.
Bergur Olsen, fuglafrøðingur frá Havstovuni, fer at halda framløgu um súlu og súluveiðu.
Uni Árting, jarðfrøðingur frá Fróðskaparsetrinum og Jarðfeingi fer at greiða frá um gosfjall, sum nýliga er funnið á Vágoynni.
Sámal Tróndur F. Johansen, stjóri á Tjóðskjalasavninum hevur framløgu við heitinum Løgmaður og Dorthea Wenningsted – Eitt stríð um makt og leysingabørn síðst í 1700-talinum
Umframt framløgurnar frá hesum granskarunum verður eisini stutt kunning um gransking í Føroyum, um hvat gransking er, hvør granskar, hvat verður granskað og hví. Eisini verður okkurt tilfar at síggja og tosa um í einum kaffisteðgi.
Les meira um Vísindavøku á ferð og Vísindavøku, sum verður 28. september her
Mynd: (c) Jens-Kjeld Jensen

robotstxt: allowed

filter: keep


text:
Í dag er so ljóst, turt og lýtt,
luftin er blá og grasið sýtt.
Í Føroyum er tað vesturætt,
og menn teir reka seyð í rætt.
Men hetta kann tó ikki gleða meg,
tí ongin – ongin er so ljót sum eg.
Áh, áh, áh…
Eyguni eru býtt og smá,
oyruni stór og altíð blá,
og nøsin peikar upp í loft,
hárið fløkt og alt ov grovt
– Tey siga: Trøllini ræðast meg!
Men mamma sigur at hon elskar meg!
La la, la la, la la…
Men eg havi bara barnatenn,
og eingin tonn er loysnað enn,
kálvakníggjað og klæntraslig,
soleiðis eru beinini.
Nei – ongin, ongin er so ljót sum eg,
men mamma sigur hon er so góð við meg!
La la, la la, la la…
Føturnar smáar – tærnar langar,
og frøknurnar tær eru mangar.
Búkurin er ein stór ballón,
áh, tað er ein ræðulig sjón!
Men hóast alt so kann eg klára meg,
tí mamma hon vil aldri svíkja meg!
La la, la la, la la…
Í dag er ljóst - Lyrics
Í dag er so ljóst, turt og lýtt,


text:
UMSÓKNARFREIST 22/12: FULLTRÚI TIL FÍGGJARDEILDINA1. desember 2017
(FREISTIN AT SØKJA ER FARIN) Glasir søkja eftir fíggjarfulltrúa til figgjardeildina at byrja skjótast gjørligt. Talan er um fulltíðarstarv, sum er tiðaravmarkað til eitt ár. Um tíðin og umstøðurnar tala fyri tí, kann talan gerast um eina fastsetan.
UPPGÁVUR:
– Lønarumsiting
– Ráðgevin í sáttmálaviðurskiftum og setanum
– Leggja fíggjarætlanir saman við fíggjarleiðaranum
– Gera framrokningar av lønarútreiðslum
– Taka lut í øðrum arbeiði á fíggjardeildini
VIT VÆNTA, AT TÚ HEVUR:
– Hægri útbúgving innan búskap og fíggjarstýring
– Góðan kunnleika til Búskaparskipan Landins, herundir lønarskipanina
– Kunnleika til sáttmálaviðurskiftir
– Góðan telduførleika og hollar royndir við forritinum Excell
– Góðan málsligan førleika
– Samstarvsevnir, evni at arbeiða sjálvstøðugt og tillaga teg til broytingar
UM GLASIR
Í samanleggingini av trimum skúlum í ein eru vit í einari broytingartilgongd, har vit byggja upp ein nýggjan stovn, sum flytir í nýggja bygningin í Marknagili á sumri í 2018. Glasir er Føroya størsti útbúgvingarstovnur við um 250 starvsfólkum og yvir 1.500 næmingum, lærlingum og lesandi. Á Glasi bjóða vit yrkisútbúgvingar, gymnasialar útbúgvingar, hægri útbúgvingar og skeið av ymsum slagi. Sum fíggjarfulltrúði fært tú, saman við dugnaligum starvsfeløgum, ein týðandi leiklut í at skipa arbeiðið á fíggjardeildini og at stýra samlaðu játtanini á Glasi.
LØNAR- OG SETANARTREYTIR
Starvið verður sett og lønt sambært sáttmála millum Fíggjarmálaráðið og avvarandi yrkisfelag.
UPPLÝSINGAR OG UMSÓKN
Umsøkjarar kunnu seta seg í sambandi við Peter A. E. Djurhuus, fíggjarleiðara á Glasi, á tlf. 568057 ella skriva til ped@glasir.fo um fleiri upplýsingar. Umsókn við avritum prógvum, CV og viðkomandi skjølum skal í seinata lagi 22. desember 2017 sendast í telduposti til ped@glasir.fo ella til:
Glasir
Postrúm 218
Janusargøta 3
FO-110 Tórshavn


text:
Tilmelding til seminar
Eitt av aðalmálunum hjá TeenStreet er at arbeiða saman við kirkjum og samkomum, við at eggja og útgerða okkara ungdóm at hava eitt veruligt samfelag við Jesus og at endurspegla Hann í teirra gerandislívi. Til hetta krevst, at tey hava vaksin, sum fylgjast við teimum í kristna lívinum.
Á seminarinum leygardagin kl. 16.00 undirvísa Johs og Debs undir heitinum “Gera vit lærisveinar í dag?”. Semarið, sum er uttan tolk, er ætlað øllum, sum longu arbeiða ella ynskja at koma at arbeiða við ungdómum t.d. í ungdómsarbeiði í heimasamkomuni, sum leiðari á TeenStreet ella á annan hátt.
Seminarið endar kl. 18.30 við døgurða. Aldursmarkið er 18 ár og eldri.
Tilmeldingin er liðug.


text:
Orð og lag: Ókendur
Týtt: Kajfinn Hammer
1. Bíblian fortelur um eitt Himmalríki,
eitt Land, har eingin deyðan sær;
har vatnið rennur reint og klárt í ánni
og fuglasongurin ei enda fær!
Niðurlag: Eg havi avgjørt, eg má náa hetta Landið,
Lyftislandið, Himmallandið!
Eg havi avgjørt, eg má náa hetta Landið,
tað Landið, sum eitur Himmalin!
2. Á, mær leingist so at síggja hetta Landið,
har finnist ikki sjúka ella neyð;
tey frelstu glað lovsyngja har Guðs Lambi,
eg havi avgjørt, eg vil vera millum tey!
3. Her á jørð er mangt sum víst vil okkum spilla,
øll vár vándska, sum eitrar henda heim;
Himmallandið, tað er reint og fylt við sangi,
alt andar av Guðs friði, dýrd og gleim’.
4. Tú og eg vit kunnu koma til tað Landið,
um vit trúgva á hitt frelsandi Guðs Orð;
tað, sum sigur, at Guðs Sonur kom í heimin
og gav Sítt lív at bjarga hesi jørð.


text:
Hannah Montana
Hannah Montana var ein sera væl umtókt sjónvarpsrøð, ið varð send frá 24. mars 2006 - 16. januar 2011 í USA. Fríggjadagin 12. november 2011 var síðsti parturin av heimskendu sjónvarpsrøðini vístur á Disney Channel. Sjónvarpsrøðin um vanligu gentuna Miley Stewart, sum livir eitt dupult lív, sum poppstjørnan, Hannah Montana, er nú endað eftir 95 partar og filmin Hannah Montana: The Movie (2009).
Sjónvarpsrøðin hjá Disney Channel gjørdist beinavegin væl umtókt. Átjan ára gamla Miley Cyrus hevur í næstan 4 ár leikt høvuðsleiklutin í kendu sjónvarpsrøðini saman við pápanum, Billy Ray Cyrus sum eisini leikar pápi hennara. Sjónvarpsrøðin minnir nógv um veruliga lívið hjá filmsstjørnuni og sangarinnuni Miley Cyrus, og hon hevur sjálv sagt, at tað ikki rættiliga er sjónleikur, tá hon leikar Miley Stewart. Allar tríggjar genturnar Miley Cyrus, Miley Stewart og Hannah Montana er vorðnar heimskendar og hava havt konsertir um allan heimin.
Í fyrstuni var tað mest Hannah Montana, fólk vildu hoyra, men tá Miley Cyrus er blivin vaksnari og vil sjálv royna seg sum sangarinnu, vilja flest fólk hoyra hana syngja. Hon hevur eisini spælt í filminum The Last Song.
Søga[rætta | rætta wikitekst]
Sjónvarpsrøðin, Hannah Montana, snýr seg um gentuna Miley Stewart, sum flytir frá Tennessee til Malibu í Kalifornia fyri at royna seg sum sangara. Hon elskar tónleikin og at syngja, men vil kortini ikki hava, at fólk kenna hana úti á gøtuni, og at hon verður viðfarin øðrvísi bara tí, at hon er kend. So hon livir eitt dupult lív, har hon fær tað besta úr tveimum heimum. Í tí eina er hon tann vanliga Miley Stewart og í hinum, er hon heimskenda poppstjørnan, Hannah Montana, sum er fyrimyndin hjá næstan øllum tannáringagentum í USA.
Tað ljóðar lætt at liva hetta luksus lívið, men so er ikki. Miley er alla tíðina noydd at lúgva fyri fólki, hon elskar, fyri at tey skulu finna útav, hvør hon er. So nógv sum er gott við at vera Hannah Montana er eisini ringt, so Miley Stewart sær ofta onga aðra loysn enn at siga við heimin, hvør hon ordiligt er. Kortini kemur hon aldri so langt og fær altíð reddað poppstjørnuni.
Hesu ferð gongur tað kortini ikki. Miley Stewart og Hannah Montana hava fingið ein sjek, sum tær eru ordiliga forelskaðar í, og hann verður hataður av øllum Hannah Montana-fjepparum, tí tey vita ikki av, at Miley og Hannah eru ein og tann sama gentan. Eisini verður Lily, besta vinkonan hjá Miley Stewart noydd til at uppgeva skúlan, sum hon hevur droymt um at sloppið á alt lívið, tí at Miley ikki slapp inná orsakað av hennara dupult lívið sum Hannah Montana. Miley Stewart sær nú, hvussu nógv Hannah Montana sárar hennara vinfólk og sær ongan annan útveg.


text:
Upcoming Events
Events Search and Views Navigation
oktober 2018
Samrøður um námsfrøði – Suðuroy
Komandi mánaðarnar verða “Samrøður um námsfrøði”-tiltøk á breddanum hjá nevndini hjá Føroya Pedagogfelag. Leisturin verður upplegg frá fakfólkum, sum vit síðani hava samrøður og kjak um. Endamálið við tiltøkunum er at styrkja okkara egnu fakligu førleikar og seta orð á okkara námsfrøðiliga yrki. Tankin um tiltøkini sprettir millum annað úr fakliga bólkaarbeiðnum um hvussu vit kunnu styrkja okkara fak, sum varð lagdur fram á aðalfundinum í 2017. Eisini arbeiddi okkara Dagstovnaráð saman við Rógva Thomsen, sála, við verkætlanini “Námsfrøði í…Find out more »
november 2018
Hoyringsfundur í Sandoynni
Uppskot til nýggjan bygnað í Pedagogfelagnum Nevndin hevur seinastu tíðina arbeitt við at gera liðugt eitt uppskot til hoyringar um ein nýggjan bygnað av Føroya pedagogfelag. Uppskotið til nýggjan bygnað byggir í høvuðsheitum á tað arbeiðið, sum bólkarnir løgdu fram fyri aðalfundinum í 2017, umframt greiningina av Føroya Pedagogfelag, sum Regin Berg hevur gjørt. Bólkarnir arbeiddu við evnunum: Limarøkt, sjónliggerðan av fakinum, styrkja fakið, bygnaðin og arbeiðsumhvørvið. Uppskotið til nýggjan bygnað verður komandi mánaðirnir lagt fram til hoyringar hjá limunum…Find out more »
Hoyringsfundur í Streymoynni
Uppskot til nýggjan bygnað í Pedagogfelagnum Nevndin hevur seinastu tíðina arbeitt við at gera liðugt eitt uppskot til hoyringar um ein nýggjan bygnað av Føroya pedagogfelag. Uppskotið til nýggjan bygnað byggir í høvuðsheitum á tað arbeiðið, sum bólkarnir løgdu fram fyri aðalfundinum í 2017, umframt greiningina av Føroya Pedagogfelag, sum Regin Berg hevur gjørt. Bólkarnir arbeiddu við evnunum: Limarøkt, sjónliggerðan av fakinum, styrkja fakið, bygnaðin og arbeiðsumhvørvið. Uppskotið til nýggjan bygnað verður komandi mánaðirnir lagt fram til hoyringar hjá limunum…Find out more »
Hoyringsfundur í Vágunum
Uppskot til nýggjan bygnað í Pedagogfelagnum Nevndin hevur seinastu tíðina arbeitt við at gera liðugt eitt uppskot til hoyringar um ein nýggjan bygnað av Føroya pedagogfelag. Uppskotið til nýggjan bygnað byggir í høvuðsheitum á tað arbeiðið, sum bólkarnir løgdu fram fyri aðalfundinum í 2017, umframt greiningina av Føroya Pedagogfelag, sum Regin Berg hevur gjørt. Bólkarnir arbeiddu við evnunum: Limarøkt, sjónliggerðan av fakinum, styrkja fakið, bygnaðin og arbeiðsumhvørvið. Uppskotið til nýggjan bygnað verður komandi mánaðirnir lagt fram til hoyringar hjá limunum…Find out more »
Samrøður um námsfrøði – Klaksvík
Komandi mánaðarnar verða “Samrøður um námsfrøði”-tiltøk á breddanum hjá nevndini hjá Føroya Pedagogfelag. Leisturin verður upplegg frá fakfólkum, sum vit síðani hava samrøður og kjak um. Endamálið við tiltøkunum er at styrkja okkara egnu fakligu førleikar og seta orð á okkara námsfrøðiliga yrki. Tankin um tiltøkini sprettir millum annað úr fakliga bólkaarbeiðnum um hvussu vit kunnu styrkja okkara fak, sum varð lagdur fram á aðalfundinum í 2017. Eisini arbeiddi okkara Dagstovnaráð saman við Rógva Thomsen, sála, við verkætlanini “Námsfrøði í…Find out more »


text:
Realkredittlán
Vit bjóða lán við fastari rentu alt lánitíðarskeiðið og lán, har rentan verður tillagað við 1-5-ára millumbilum.
Borið saman við Heimlán er Realkredittlán grundað á lánsbrøv, har útboð og eftirspurningur á fíggjarmarknaðinum ger av kostnaðin á láninum. Eitt lánsbræv er eitt skuldarbræv, har avtala verður gjørd um, hvussu skuldin skal gjaldast aftur og undir hvørjum treytum.
Tá ið tú fíggjar bústað tín við einum realkredittláni, selur realkredittstovnurin lánsbrøv tína vegna á fíggjarmarknaðinum. Peningin, sum kemur inn umvegis søluna, fært tú sum lán. Ymiskir kostnaðir skulu tó fyrst mótroknast.
Tað eru nógv ymisk realkredittlán, men hesi kunnu í høvuðsheitum savnast í tvey, t.e. lán við fastari rentu og lán við skiftandi rentu. Hóast lánini eru ymisk, eru tey bæði grundað á lánsbrøv.
Norðoya Sparikassi hevur samstarvsavtalu við DLR Kredit í Danmark um at bjóða realkredittfígging til føroyskar bústaðir.


text:
MOVEMBER
MOVEMBER
Movember, ein samanseting av orðunum mustage og november, er eitt árligt tiltak, har menn kring um í heiminum lata yvirskeggið vaksa fyri at varpa ljós á heilsuna hjá monnum. Tað vísir seg, at menn ikki altíð taka sína heilsustøðu í álvara fyrr enn ov seint er. Um ein krabbameinssjúka, eins og aðrar við, verður staðfest nóg tíðliga, eru góðar vónir fyri at tær verða lektar. Men trupulleikin millum menn er júst hesin, at teir ofta aftra seg við at vera nóg uppsøkjandi viðvíkjandi læknakanningum.
Nær varð november broytt til movember? Tað vóru nakrir vinmenn í Melbourne fyri 14 árum síðani, ið hildu, at tað fór at verða stuttligt, um yvirskeggið aftur gjørdist móti. Movember er, í dag, ein heimsumfatandi felagskapur sum varpar ljós á júst hetta, at lurta eftir ávaringum ið kroppurin gevur. Vit bera yvirskegg allan november mánað fyri at minna hvønn annan á at taka væl um og virða heilsu okkara.
Krabbameinsfelagið ynskir eisini at varpa ljós á heilsuna hjá monnum. Í hesum sambandi hevur felagið gjørt eitt endurskin fyri at minna føroyskar menn á at lurta eftir kroppinum og at taka sína heilsu í álvara. Endurskini kann keypast umvegis nethandilin á heimasíðuni hjá Krabbameinsfelagnum og á Tjaldurs Apotekið í SMS.
Eirikur Ó. Simonsen
Formaður í Prostatabólkinum


text:
Fara vit nøkur ár aftur í tíðina, so var langt ímillum steypini í Føroyum. Sást tú eitt av hesum blonku metalíløtum standa á onkrari hill, so kundi tú vera
vísur í, at ein ítróttarhetja var onkrastaðni nærhendis.
Ítróttarfeløgini kundu eiga eina lítla samling av steypum, men tað var ikki sum at siga tað at fáa fatur á
teimum. Felagið skuldi hava vunnið okkurt meistaraheiti trý ár á rað, ella skuldu tað hava vunnið fimm ferðir tilsamans. Eitt øðiligt stríð og knoss lá aftanfyri hvørt einasta
steypið.
Ikki er undarligt, at steypini tá í tíðini stóðu væl goymd í skápum handan lás og slá.
Men eins og við V4, so er eisini hetta við steypum blivið “so
nógv lættari”. Nú ganga børn við bronsuheiðursmerkjum um hálsin, og tá tú spyrt, hvaðani tey hava fingið hetta, so er svarið, at tey hava verið við í onkrari kapping,
har einans trý lið luttóku, men av tí at tey taptu alt ið tapast kundi, fingu tey bronsu.
Góðar treytir má sigast. Tú fært gull fyri at vinna og bronsu fyri at tapa. Høvdu bara tvey
lið verið við í kappingini, so hevði taparalønin verið úr silvuri - fyri ikki at tala um hvat hevði hent, um hitt liðið ikki møtti.
Ikki tí – tað er sjálvsagt spennandi
hjá børnum at vinna heiðursmerki, um enn tey kunnu vera lætt keypt, so eg skilji væl endamálið við heiðursmerkjunum. Men tað eru ikki bara børn sum vinna steyp og heiðursmerki av hesum slagnum.
Fyri nøkrum árum síðani kom eg inn í eini hús, har maðurin hevði gjørt eina hill í køkinum, sum stóð til at bogna av steypum. Eg hugsaði við mær sjálvum,
at hesin maðurin mundi vera ein av aldarinnar ítróttarlegendum, men so var ikki. Hann hevði bara verið við í nøkrum sjavskappingum, har bæði nummar 1, 2 og 3 fingu steyp til ognar hvørja einastu
ferð. Og av tí at tilvildin hevði blandað honum nøkur góð kort í hondina, so hevði hann vunnið hópin av steypum. Hann hevði longu yvirhálað fleiri av landsins ítróttarfeløgum,
og nú hevði konan nokk við at pussa øll steypini, sum hann var í ferð við at fylla húsini við.
Eitt steyp, sum er vunnið við sveitta og stríði, er ein heiður og eitt prýði.
Men kanska skulu vit so smátt fara at ansa eftir, at vit ikki gera øll hesi heiðursmerkini og lætt vunnu steypini til tað bera órudd. Tí lættari tað er at vinna eitt steyp, minni hevur tað í virði.


text:
Meingin við lívinum?
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Ein spurningurin, sum tíanverri ikki verður tikin í nóg stórum álvara á okkara leiðum!
Hví sigið eg tað? Vit eru eitt kristið samfelag, og skulu vit fylgja Jesu boðum í Matt 28, so hevði heimurin langt síðani verðið kristin. Kristin hevur jú sín uppruna í ápostlasøguna, har tey fyrstu kristnu fáa eyknevni eftir Kristus, tí at tey líktust Jesus. Hugsa teg um, hvussu nógv í Føroyum líkjast Jesus? Eg kenni ongan. Og eg eri uppvaksin í einari pínsakirkju (Victor Danielsen dummaði seg big time við at finna uppá heitið samkoma). Tann mest radikali kristnirættningurin í Føroyum. Pinsar tosa í tungum, prædikað tíggjund, grøðing o.s.fr. Men framvegis síggja vit ikki sjúkur grøddar, limir vaksa aftur, tey deyðu reisa upp. Jesus segði jú, at lærusveinarnir skuldu gera størri verk enn hann?! Hvat verður so av tí?
Lærdómur
Hyggja vit eftir Sálma 119, sum er longsti kapitul í Bíbluni, so er sálmin eitt sindur áhugaverdur. 176 vers um lógina. At ein skal duga lógina… uttanat. Einaferð eg las sálmin, beit eg merki í, at hvørt einasta vers var um lógina, at ein skuldi virða lógina, duga lógina og lesa lógina. Sálmur 119 tykist ikki at vera eitt grundarlag, sum kristin fylgja í Føroyum. Tað er so mítt inntrykk. Minnast at hava hoyrt at fleiri ikki hava lisið so nógv í Gamla Testamenti. Tað mest komiska er tó at ein trúarverjuskúla var byrjaður fyri nøkrum árum síðani. Ein grundgeving var serstakiliga tann, at kristin skuldu duga at svara vantrúgvandi ella ivandi nóg gott aftur. Altso halló, hava tey kristnu veruligani ikki lisið Bíbluni dagliga í tey 20 árini tey hava verið “frelst”? Vistu tit forrestin at “frelst” er brúkt uml. 20-40 ferðir í Nýggja Testamenti, meðan “harri” er brúkt uml 700 ferðir. Kanska keðiligt at skula umtalað Guð sum Harri!?
Kanningar hava enntá víst at guðloysingar duga Bíbluna betur enn tey kristnu!
Hvat skulu kristin læra um lívið?
Góður spurningur! Bíblian er rúgvismikil, men ikki er tað ringt hóast alt at fáa nakrar fáar lívsreglur niður. Tað er jú niðurskrivað í Bíbluni.
1) Tey 10 boðini, skuldu ikki verið so ring at skilt
2) Tað gylta boðið, ella kærleikisboðið, ella hvat nú enn tað verður kallað, “at ein skal elska næsta sín sum sjálvan seg”
3) og so boðið um at gera øll fólk til lærusveinar Jesusar.
Men hatta er so sagt fyri 2000 árum síðani! Hvat er so gingið galið, hví er ikki allur heimurin kristin? Hvat gekk galið? Uttan at gera tær stóru kanningarnar, kunnu vit skjótt koma til eina niðurstøðu. Menniskjað gekk galið! Ella dugdi bara regulert illa at lesa. Tað vita vit forrestin, at tað dugdi tey illa í myrku miðøldina, altso burtursæð frá teimum prestalærdu.
Hvat er so trupulleikin? Hví hava vit ikki undurfullar grøðingar og tess líka í Føroyum? Hví eru kirjurnar bara fullar til høgtíðir? Tað er t.d. 34 kirkjur og samkomuhús í Tórshavnar kommunu. Og tað eru 19.700 íbúgvar. T.v.s. 600 fólk/kirkju ella samkomuhús.
Onkursvegna megna tey kristnu at føra eitt lív, sum ikki ávirkar nakað serligt. Onkursvegna megna tey kristnu at igonera síðsta boðið hjá Jesus. “Farið út og gerið øll fólkasløg til lærusveinar mínar.” Hetta var tað síðsta Jesus hevði at siga. Skuldi tað kanska ikki verið tað mest týðningarmikla, og tað sum stórst fokus var á? Tykist ikki so! Kristin tykjast ofta at vera líka óserlig, sum vanlig fólk, ein av mongum fólkum, sum ikki gera so nógv um seg, og teirra stórsta avrik er oftani at vera sæddur á einum sjónvarpsmøtið, sum ikki øll hyggja eftir.
At ein so týðningarmikil boðskapur hvørvur í bakgrundina, og at tann neyðuga vitanin um Bíbluna ikki er til staðar er at undrast yvur. Paulus sigur eina staðni: “Ver snild sum slangan og einfald sum dúvan” Hvør kristin kann siga seg vera líka útspekulerað sum slangan? Men einfaldan sum dúvan? Slangan er ímyndin av at vera snildur, og dúvan er ímyndin av at vera mild.
Væntandi lesnaður av Sálma 119 er ein greið orsøk fyri ta veiku mynd, ið kristnitrúgvin hevur. Fólk vita snøgt sagt ikki, hvat tey snakka um. Ei heldur er tey greið yvur verðina rundan um seg. Snakkað verður um moralskt forfall og at standa ímóti, ístaðin fyri at fara út at bera gleðiboðskapin, sambært Jesus.
Bíblian hevur ótrúliga nógv gott at bera, men tað er bara stór skomm, at boðberin er so ynkuligur ofta. Meining við lívinum kundi verið so nógv meira enn bara at fylgja tí vanliga resinum. Um kærleikin kundi veruligani verið so ráðandi, sum Bíblian leggur upp til, so kundi neyðin verið tað minni í heiminum.
Ístaðin fyri hava vit fingið navnkristin, ið er glað fyri peningi, vald og sær sjálvum.
Søgufrøðingar hava t.d. víst á at ein orsøk fyri íðnaðarkollveltingin er calvinistarnir. Alt lívið var jú avgjørt frammanundan, so teir kundu líka so gott fáa so nógv burturúr sum møguligt. Barnatrælir og annað gott, var so eitt úrslit. Kærleikin til pengar vann frama.
Hjá kristnum er persónlig framgongd tíanverri eisini dominerandi. Kristin høvdu kunnað lært um kærleika, at venda hin kjálkan til, at givið keisarans tað hann átti, og Guði tað hann átti, hjálpt fátækum. Ístaðin hava vit fingið kristin, sum ikki eru til at skilja úr mongdina, sum hava sama kærleika til pening og vald, og sum ikki eingond megna at endurgeva úr Bíbluni nakað serligt. Og sum heldur ikki hava skilt boðskapin.
So, tit, kristin, hvat er meingin við lívinum? Eingin tykkara hevur megnað serliga væl at boða boðskapin væl.
Merki: bíblian, Kristin, lívið, lærdómur, Meingin, Teitur Vágadal


text:
03. okt 2007, 12:27
Mynd: Vilmund Jacobsen. Supply-skipið Norman Aurora er 86 metrar langt
Í vikuni hava ikki færri enn tvey stór supply-skip ligið við oljubryggjuna hjá Runavíkar havn, har tey hava skipað ymiskan farm upp, sum skal nýtast í sambandi við komandi leitiboring undir Føroyum
Fyrra skipið var Highland Champion, sum er úr Aberdeen, og nú í morgun kom Normand Aurora, sum er úr Skudenshavn í Suðurnoregi.
Highland Champion, sum longu er farin avstað aftur, er 79 metrar langur, meðan Normand Aurora er heilar 86 metrar langur.
Tað eru bretar, sum í høvuðsheitum manna bretska skipið, meðan serliga norðmenn manna norska skipið.
Ein føroyingur er 1. meistari umborð á Normand Aurora. Tað er vágbingurin Torbjørn Bæk, ið er sonur Bjarna Bæk, prest.
Eli Lassen, stjóri á Atlantic Supply Base í Saltangará, sigur, at bæði skipini eru komin higar við ymiskari útgerð, sum skal nýtast í sambandi við komandi leitiboring.
- Skipini koma við rørum og bingjum við ymiskari útgerð, og Normand Aurora hevur eisini nakað av vætu, sum verður nýtt til boringina. Vætan verður tikin niðan í tangarnar, sum ASB hevur á bryggjuni. Hetta er í stuttum alt oljuútgerð, sigur stjórin.
Eli Lassen sigur, at hesi bæði skipini neyvan verða tey seinastu, sum koma til Føroya við oljuútgerð, áðrenn boringin fer í gongd seinni í heyst.
- Alt hetta er liður í fyrireikingunum til leitiboringina, leggur stjórin aftrat.
Í løtuni dugir Eli Lassen ikki at siga ítøkiliga, nær borurin verður settur í føroyska landgrunnin.
© Vilmund Jacobsen - Sosialurin


text:
Lutakastið til hvussu spælast skal í steypakappingini hjá kvinnum, varð eisini avgreitt í KVF mánakvøldið. B68 tekur ímóti í fyrsta umfari. Lutakastið háttaði seg eisini soleiðis, at oddafiskarnir, KÍ og EB/Str./Skála, skuldu sita yvir til hálvfinalurnar.Lagnunar speiðsemi passaði tað
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tann, sum gevur fyri at móttaka, hevur ikki givið.
Lucius Annaeus Seneca


text:
Jógvan Páll: - Sosialurin royndi heilar 56 ferðir at leggja fellu
top15-03-2018 - 08:15 - Jóanis Albert Nielsen
Brot úr skrivi, sum Jógvan Páll Lassen sendi miðlunum í gjár: "Eftir stendur, at løgreglan hevur staðfest at Bjarni Hammer ikki hevur útvegað ella umgingist hash,hóast keldan og Sosialinum í einum tíðarskeiði frá 15/12-2017 – 27/1-2018 heilar 56 ferðir umvegis sms og við telefonsamrøðum 15. og 22. desember royndi at leggja fellu fyri hann. Hevði hann vita í hvørjum samanhangi alt hetta samskifti fyrigekk uppá, hevði eingin sak verið, men har klaraði Barbara Holm heldur ikki at halda sær.
At málið er ein svínastrika av grovasta slag av Sosialinum, er greitt, og eigur at geva øllum, ið samskifta við Sosialin, nakað at hugsa um framyvir."


text:
Turið S. Christiansen setti enn eitt juniormet í morgun, tá ið hon í 100 bringu svam teinin uppá 1:19.20, og saman við 12 ára gomlu Tanju Skaalum kvalifiseraði seg til A-finaluna á Reykjavík International Games, seinnapartin. Ungu føroyingarnir hava til nú vunnið 10 gull, 16 silvur og 10 bronsu í juniorkappingini, umframt 2 silvur og 1 bronsu í seniorkappingini.
Føroyska luttøkan í finalum í dag:
- 50 rygg: Birita Debes og Poula Ø. Mohr
- 50 bringa: Pauli Ø. Mohr, Bjarni M. Petersen og Óli Mortensen
- 50 firvald: Astrið Foldarskarð
- 50 frí: Pauli Ø. Mohr, Magnus Jákupsson og Bjarni M. Petersen
- 400 frí: Monika Biskopstø
- 200 rygg: Birita Debes
- 100 rygg: Magnus Jákupsson
- 100 bringu: Turið S. Christiansen og Tanja Skaalum
- 200 firvald: Monika Biskopstø
- 100 frí: Poula Ø. Mohr, Birita Debes og Monika Biskopstø
Til ber at fylgja við tíðunum beinleiðis á www.svimjing.com/live, har eisini nøkur smá videobrot eru frá svimjistevnuni í Íslandi.
Føroyska ungdómslandsliðið heilsar úr Íslandi, at tað gongur bara væl í kappingini, hóast tey eru sera móð. Tey hava sum kunnugt verið á venjingarlegu síðani fríggjadagin 9. januar, og svumu har tilsamans millum 66,6 og 78,3 kilometrar, upp undir sjálva svimjistevnuna.
Men hørð venjing gevur úrslit: Til nú hava ungu føroyingarnir sett 3 føroysk met og 9 juniormet, umframt at tey saman við restina av føroyska hópinum hava kvalifiserað seg til 19 A-finalur og 16 B-finalur, við omanfyri nevndu heiðursmerkjum sum úrslit. Nú seinnapartin kl 16:30 fáa tey so aftur møguleika at vinna heiðursmerki, og seta met.
Eitt samlað yvirlit yvir føroysku luttøkuni á RIG 2010 sæst her:
https://spreadsheets.google.com/ccc?key=0AokY2dEDfECkdG5NZjltTHNaZVRfTTVUbkZ5cGRrX3c&hl=en
Vegna Svimjisamband Føroya
Rókur í Jákupsstovu


text:
Kaj Leo spyr Rigmor um bakkaverju fyri fornminni í Kirkjubø
20. september 2018
Kaj Leo Holm Johannesen, løgtingsmaður fyri Sambandsflokkin, hevur í dag sett Rigmor Dam, landsstýriskvinnu í mentamálum, ein skrivligan fyrispurning (§ 52a) um bakkaverju fyri fornminni í Kirkjubø. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Er gjørd nøkur tørvsmeting av bakkaverju í Kirkjubø - um ja, hvat er úrslitið av hesari tørvsmeting og um nei, hví er henda tørvsmeting ikki gjørd?
2. Hvørjar ætlanir hevur landsstýriskvinnan um at gera bakkaverju í Kirkjubø?
3. Hevur landsstýriskvinnan ætlanir um at leggja uppskot fyri løgtingið um at játta pening til bakkaverju í Kirkjubø?
4. Hevur Landsstýriskvinnan havt samskifti við landsstýrismannin í samferðslumálum og tunnilsfelagið um útvegan av gróti frá Sandoyartunlinum til bakkaverju í Kirkjubø?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at tað er fleiri ferðir víst á tørvin at gera eina bakkaverju í Kirkjubø við tí endamáli at verja fornminnini, Múrin og Ólavskirkjuna, sum eru í alt størri vanda fyri at fáa óbótaligan skaða av ódnarveðrið og serliga brimi, sum spakuliga etur seg longur og longur inn í landslagið.
Landið hevur ábyrgdina av forminnunum í Kirkjubø og hevur tí skyldu at gera nakað munagottt og ítøkiligt, áðrenn skaði stendst á hesi fornminni. Eitt nú hevur landsstýriskvinnan skyldu at meta um, hvat tað kostar at gera slíka bakkaverju og leggja fyri Løgtingið uppskot um játtan til at gera nakað við málið.
Higartil er onki, sum bendir á, at tað fyriliggur nøkur ítøklig ætlan frá landsins myndugleikum um at verja hesi fornminni við bakkaverju - bara óendaligt kjak og ongar loysnir og tiltøk.
Hetta er ikki eitt kommunumál, tí ein kommuna hevur ikki myndugleika á økinum, men tað hevur landsmyndugleikin.
At enda sigur Kaj Leo Holm Johannesen, løgtingsmaður, í sínum viðmerkingum, at í sambandi við ætlaðu tunnilsgerðina til Sandoynna, hevur tunnilsfelagið havt trupulleikar at sleppa av við grótið, og tí hevði tað verið upplagt at brúkt hetta grót til eina bakkaverju í Kirkjubø - sum eisini liggur tætt við har grótið kemur út.
Fólk á staðnum hava eisini víst á tørvin á tiltøkum fyri at verja okkara forminni.
Landið hevur nú ein gyltan møguleika at fáa grót frá Sandoyartunlinum til bakkaverju.
Sambandsflokkurin
RN
Aftur


text:
Evangeliið eftir Lukas, kapittul 21
Hin fátæka einkjan
v1
Men tá ið hann hugdi upp, sá hann rík leggja gávur sínar í tempulkistuna;
v2
og hann sá eina fátæka einkju, sum legði tveir smápeningar í.
v3
Og hann segði: «Sanniliga sigi eg tykkum, henda fátæka einkjan legði meira í enn øll hini;
v4
tí at hesi øll hava lagt niður fyri til gávurnar av tí, sum tey høvdu til avlops; men hon legði av fátækdómi sínum alt tað, hon átti at bjarga lívinum við.»
Jesus boðar oyðing Jerúsalems og afturkomu sína
v5
Og tá ið nakrir søgdu um halgidómin, at hann var prýddur við vøkrum steinum og vígdum gávum, segði hann:
v6
«Hetta, sum tit síggja – teir dagar skulu koma, tá ið her ikki skal liggja steinur eftir á steini, sum ikki skal verða rivin niður.»
v7
Men teir spurdu hann og søgdu: «Meistari, nær man hetta fara at verða, og hvat er tekinið, tá ið hetta fer at henda?»
v8
Men hann segði: «Varið tykkum, at tit ikki verða leiddir villir; tí at mangir skulu koma í navni mínum og siga: «Tað eri eg» og «tíðin er í nánd.» Men fylgið teimum ikki!
v9
Men tá ið tit hoyra um bardagar og uppreist, tá óttist ikki; tí at hetta má henda fyrst, men endin er ikki tá við tað sama.»
v10
Tá segði hann við teir: «Fólkaflokkur skal reisast móti fólkaflokki og ríki móti ríki;
v11
og stórir landskjálvtar skulu verða og á ymsum støðum hungur og drepsóttir; og øgiligir tilburðir skulu verða og mikil tekin av himni.
v12
Men undan øllum hesum skulu tey leggja hendur á tykkum og forfylgja tykkum og geva tykkum upp í samkomuhús og fangahús og draga tykkum inn fyri kongar og landshøvdingar fyri navns míns skuld.
v13
Hetta skal koma at verða tykkum til vitnisburðar.
v14
Leggið tykkum tí tað í huga, at tykkum ikki frammanundan nýtist at hugsa um, hvussu tit skulu svara fyri tykkum.
v15
Tí at eg vil geva tykkum munn og vísdóm, sum allir mótstøðumenn tykkara ikki skulu vera mentir at standa ímóti ella mótmæla.
v16
Men tit skulu verða sviknir eisini av foreldrum og brøðrum og frændum og vinum, og summum av tykkum skulu tey veita bana;
v17
og tit skulu verða hataðir av øllum fyri navns míns sakir.
v18
Men ikki skal tó hár á høvdi tykkara skalast.
v19
Við áhaldni tykkara skulu tit vinna sálir tykkara.
v20
Men tá ið tit síggja Jerúsalem umringað av herliðum, tá vitið, at tess oyðing er í nánd.
v21
Tá flýggi tey, sum eru í Júdeu, til fjals, og tey, sum eru inni í staðinum, rými út, og tey, sum eru úti á markini, vendi ikki inn aftur í staðin.
v22
Tí at hetta eru revsingardagar, tá ið alt skal ganga út, sum skrivað er.
v23
Men tær neyðarkonur, sum í teimum døgum hava barn undir belti og á brósti! Tí at stór neyð skal tá verða í landinum og vreiði yvir hesum fólki.
v24
Og tey skulu falla fyri svørðseggjum og hertikin verða førd burtur til øll heiðin fólk; og Jerúsalem skal verða undirtraðkað av heidningum, inntil heidninganna tíðir eru lidnar.
v25
Og tað skulu verða tekin í sól og mána og stjørnum, og á foldini munnu tjóðflokkar kvíða í ráðloysi, tí at hav og sjógvar bróta,
v26
meðan menn ørmaktast av ótta og stúran fyri tí, ið koma skal yvir jarðarríkið; tí at skakast skulu himmalsins kreftur.
v27
Og tá skulu tey síggja menniskjusonin koma í ský við mátti og miklari dýrd.
v28
Men tá ið hetta fer at henda, tá lítið upp og hevjið upp høvdum tykkara, av tí at loysn tykkara nærkast.»
v29
Og hann segði teimum eitt líknilsi: «Hyggið at fikutræinum og øllum trøum;
v30
tá ið tit síggja, at tey fara at spretta, tá skilja tit av tykkum sjálvum, at summarið nú er í nánd.
v31
Á sama hátt skulu tit eisini vita, tá ið tit síggja hetta henda, at Guðs ríki er í nánd.
v32
Sanniliga sigi eg tykkum: henda slekt skal als ikki forganga, áðrenn alt samalt er hent.
v33
Himin og heimur skulu ganga undir, men orð míni skulu als ikki forganga.
v34
Men verið varnir, at hjørtu tykkara ikki skulu verða tyngd av svirri og drykkjuskapi og sút fyri hesum lívi, so at tann dagurin kemur dáttliga á tykkum sum ein snara;
v35
tí at koma skal hann á øll tey, sum búgva um allan jarðarkring.
v36
Vakið tí á hvørji stund og biðið, so at tit kunnu verða førir fyri at komast undan øllum hesum, ið henda skal, og at standast fyri menniskjusoninum!»
v37
Um dagarnar lærdi hann í halgidóminum, men um næturnar fór hann út og hevði tilhald á tí fjallinum, sum kallast Oljufjallið.
v38
Og alt fólkið kom tíðliga á morgni til hansara í halgidóminum til at lýða á hann.


text:
Orð og lag: Ókendur
Týtt: Kajfinn Hammer
1. Jesus aftur kallar á teg, burturvilsta barn,
sum alt meir her fløkt varð inn í syndarinnar garn;
kvika tær, nú Harrin kallar, sál tín verður frí,
frí frá øllum, tú ert bundin í.
Niðurlag: Nú Jesus aftur kallar teg,
Hann kallar teg, Hann kallar teg.
Nú Jesus aftur kallar teg:
Stíg inn á lívsins veg!
2. Aldri hesin heimur gevur frið í tína sál,
hvar tú leitar, gerst tín gøta einans meira hál.
Fastari gerst leinkjan, sál tín ongan útveg sær;
ein bert finst, sum nú kann bjarga tær!
3. Tá títt lív so farið er, sig, hvussu verður tá?
Kanst tú uttan Jesus hesum heimi fara frá?
Tá til einkis livdi tú títt lív á hesi fold,
grøv tín døpur, tá tú legst í mold.


text:
Arkitekturdagar 2015
Skriva tann 1. Oct. 2015
Arkitekturdagar 2015: Framtíðar Føroyar – Hugsjón og planlegging
Arkitekturdagar vera í Havn 2. – 4. oktober.
Aftur í ár skipar Arkitektafelag Føroya fyri Arkitekturdagar. Temaið í ár er “Framtíðar Føroyar – Hugsjón og planlegging”. Við hesum ætlar Arkitektafelagið at seta fokus á týdningin av planlegging, bæði lokalt og fyri landið.
Arkitekturdagurin verður alment settur í Posthúskjallaranum fríggjadagin 2. oktober kl. 17.00.
Skráin er fylgjandi:
Fríggjadagin 2. oktober
Kl. 10.00 Lesisalurin á Býarbókasavninum: Framsýning av arkitektaverkætlanum letur upp.
Kl. 10.00 Túnið millum Perluna og Gamla Reinsaríið: Útiframsýning um planlegging letur upp.
Kl. 17.00 Posthúskjallarin: Heðin Mortensen, borgarstjóri, setir Arkitekturdagarnar.
Kl. 17.30 Posthúskjallarin: Planlegging í Føroyum, fyrilestur við Sissal Fosaa, planleggingarlesandi á Roskilde Universitet.
Leygardagin 3. oktober
Kl. 11.00-14.00 Gongugøtan í Havn: “Hvussu hugsar TÚ gongugøtuna?”.
Tórshavnar kommuna fer at varpa ljós á bæði hugtakið og miðbýin við eini øðrvísi gongugøtu. Tiltakið í miðbýnum savnar seg um fólk til gongu og eggjar borgarunum at taka lut og skapa framtíðar gongugøtuna. Borgaraluttøkan verður skipað soleiðis, at borgarin kann skriva og siga sínar hugsjónir um gongugøtuna í framtíðini. Við øllum viðmerkingunum frá borgarunum verður strembað eftir at gera borgarans rødd sjónliga í býnum. Vilt tú hava ávirkan á framtíðar gongugøtuna ella bara fáa ein hugnaligan dag við tónleiki, einum yvirraskilsi, Bubu og onkrum góðum til góman. Komið so oman á gongugøtuna.
Kl. 13.30 “Kend støð í Miðbýnum – Sig tína hugsan”, gongutúrur við Biritu Wardum, býararkitekti. Vit hittast við Handilskjarnan.
Sí eisini um tiltakið á heimasíðuna hjá Tórshavnar kommunu, www.torshavn.fo.
Kl. 15.00 Gamla Reinsaríið: “Klaksvíkar miðbýur”, fyrilestur við Ósbjørn Jacobsen arkitekti.
Kl. 15.45 Gamla Reinsaríið: “Tórshavnar miðbýur”, fyrilestur við Zeta Architects.
Sunnudagin 4. oktober
Kl. 14.00-17.00 Gamla Reinsaríið: “Framtíðar Føroyar – Hugsjón og planlegging”, tvørfakligur temafundur um planlegging:
Kl. 14.00 Gamla Reinsaríið: “Norsk planlov i praksis”, fyrilestur við Jørgen Amdam, professari og samfelagsgranskari í Noregi.
Kl. 14.45 Gamla Reinsaríið: Stuttar framløgur, við:
Tróndur Leivsson, stjóri á Búnaðarstovuni, umrøður landbúnaðin.
Janus Hansen, lívfrøðingur á Náttúrugripasavninum, umrøður plantu og djóralív.
Albert Isfeld, arkitektur, greiðir frá bygningum og bygningsanleggum.
Helgi Dal Michelsen, fornfrøðingur á Fornminnissavninum, greiðir frá skráseting av fornminnum.
Petur Nielsen, stjóri á Umhvørvisstovuni, greiðir m.a. frá verkætlanini “Talgildu Føroyar”.
Theresa Kreutzmann, stjóri á Visit Tórshavn, greiðir frá avbjóðingum innan ferðavinnuna.
Gestur Hovgaard, samfelagsgranskari á Fróðskaparsetrinum, hugleðir um tørvin á samfelagsplanlegging.
Aftaná verður kjak og samanumtøka.
Allan oktober
Lesisalurin á Býarbókasavninum: Tema byggilist, bókmentur, tíðarrit og verkætlanir.
Móttøkuhøllin á Landssjúkrahúsinum: Framsýning av projektið til nýggja H-bygningin.


text:
Føroyar vunnu í dag 2½-1½ móti Jersey í fimta umfari í EM-kappingini í talvi fyri smátjóðir í Evropa. Heldur óvæntað stóð á at vinna dystin. Á triðja borði var Rógvi Egilstoft Nielsen við hvíta fólkinum tikin av fótum av mótstøðumanni við útivið 500 ratingstigum færri, og tapti. Hetta kom ógvuliga óvart á og dátt við so tíðliga í dystinum. Men á fremstu borðunum var einki vingl. Helgi Dam Ziska og Høgni Egilstoft Nielsen vunnu báðir sannførandi. Á 4. borði hevði Silas Eyðsteinsson lítlan fyrimun, men mátti til endans sættast við remis.Les meira »
Vunnu á Liktinstein
Føroyar vunnu 3½-½ á Liktinstein í fjórða umfari í EM-kappingini í talvi fyri smátjóðir í dag. Helgi Dam Ziska, Høgni Egilstoft Nielsen og Silas Eyðsteinsson vunnu, og John Rødgård telvaði remis.Les meira »
Tveir stórsigrar
Føroyar gjørdu bart í báðum dystum í EM-kappingini fyri smátjóðir í talvi í dag. Í fyrra dystinum í morgun vunnu Føroyar 4-0 á San Marino, og í kvøld vunnu føroyingar 3½-½ á Guernsey. Helgi Dam Ziska var ikki við í morgun. Tá telvaðu Høgni Egilstoft Nielsen, Rógvi Egilstoft Nielsen, John Rødgård og Silas Eyðsteinsson. Allir vunnu trygt.Les meira »
Javnt móti Luksemburg
Føroyar telvaðu 2-2 móti Luksemburg í fyrsta umfari í EM-kappingini fyri smátjóðir í Evropa, sum nú er byrjað í Andorra. Tað endaði javnt á øllum fýra borðum. Úrslitið var helst betri fyri Luksemburg enn Føroyar. Á trimum av fýra borðum høvdu føroysku telvararnir hægristyrkital, men ongum eydnaðist at vinna.Les meira »
Aftur í eldin
Føroyska talvlandsliðið er aftur við í altjóða kapping. Í dag byrjaði EM-kappingin fyri smátjóðir í Evropa. Telvað verður í Andorra. Tíggju lið kappast. Tey eru Føroyar, Luksemburg, Monaco, Andorra, Kýprós, Malta, Liktinstein, San Marino, Jersey og Guernsey. Av hesum liðum var Føroyar einasta smátjóðin, sum var við í stóru EM-kappingini fyri landslið á Kreta mánaðarskiftið oktober/november. Har endaðu Føroyar nummar 36 av 40 liðum.Les meira »
Vónbrot
Føroyar taptu heili 4-0 fyri Íslandi í seinasta umfari í EM-kappingini í talvi á Kreta í dag. Hetta var ringasta úrslit í kappingini hjá føroyska liðnum. Tað ber í sær, at Føroyar enda nummar 36 av teimum 40 liðunum í kappingini. Føroyska liðið var styrkismett nummar 35.Les meira »
Helgi ikki við
Nú á middegi verður farið undir seinasta dystin í EM-kappingini í talvi á Kreta. Føroyar telva móti Íslandi. Ísland hevur tríggjar stórmeistarar á liðnum og ein altjóða meistara. Føroyski stórmeistarin, Helgi Dam Ziska, verður ikki við í dag. Helgi hevur staðið seg ógvuliga væl í kappingini, og er ósigraður á 1. borði. Sum skilst er tað eftir egnum ynski, at hann ikki telvar í dag. Hann var heldur ikki við í gjár, tá telvað var móti Kreta. Tá var sagt, at tað var fyri at geva Rógva Egilstoft Nielsen møguleikan at telva við hvíta fólkinum á øðrum borði. Fekk Rógvi remis, hevði hann ognað sær fyrsta IM-normin. Rógvi vann og hevur tí vissað sær sín fyrsta IM-norm.Les meira »
NM hópurin 2018 settur
Sunnudagin varð NM 2018 úttøkukappingin í talvi telvað í Klaksvík. NM fyri skúlaungdóm verður hildið í Finnlandi í februar mánaða. Við vóru 23 luttakarar, býtt yvir 5 aldursbólkar, har tveir teir fremstu telvarnir í hvørjum bólki sleppa at umboða Føroyar til NM. Spenningurin helt sær til seinasta leik í fleiri av bólkunum.Les meira »
Rógvi fekk IM-normin
Rógvi Egilstoft Nielsen tryggjaði sær sín fyrsta IM-norm við at vinna sítt talv í EM-kappingini fyri landslið í dystinum móti Kreta í dag. Sjálvur dysturin endaði javnur 2-2. Úrslitið kom eitt sindur dátt við, tí okkara telvarar høvdu allir hægri styrkital enn mótstðumenninir. Høgni Egilstoft Nielsen og John Rødgård telvaðu remis, men John Arni Nilssen tapti á fjórða borði.Les meira »
IM-normar í luftini
Klokkan eitt í dag verður farið undir næstsíðsta dystarumfarið í EM-kappingini fyri landslið í talvi á Kreta. Føroyar telva móti vertsoyggini Kreta, sum er styrkismett nummar 39 av 40 liðum. Føroyar eru styrkismettar nummar 35.Les meira »


text:
Bloggur
6. juni 2017
So er tíðin aftur her! Tíðin at søkja starv, og so er spurningurin: er eydnan við mær? Skal ótryggleikin gerast tryggleiki, ella verður vónin avloyst av vónloysi? Verður tað soleiðis, at skúlastjórin ringir og sigur; takk fyri áhuga, umsókn og starvsprát, men tíverri, vit hava valt at seta ein annan umsøkjara. Ikki tí, tú hevur góðar førleikar, alt er so og so gott, men ...
Onkur lærdi meg tíðliga, at orðið ”men” skuldi nýtast við skili. Tað er hatta við, at tað, sum verður sagt ella skrivað áðrenn ”men”, verður viskað burtur, tí vit lesa og hoyra bert tað, sum kemur aftan á orðið ”men”...
Áftaná eitt hendingaríkt, læruríkt og til tíðir rokaligt skúlaár sum fastur vikarur, kann eg bara staðfesta, at mær dámar sera væl lærarayrkið, MEEEN sum tað er keðiligt, at tað skal vera merkt av so nógvum ótryggleika, sum tað nú er.
”Eg veit ikki ordiliga, hvar eg flóti akkurát nú! Eg eri so nýggj.”
”Eg veit ikki ordiliga, hvat eg skal siga til setanarsamrøðuna, annað enn at endurtaka meg 6. árið á rað.”
”Eg havi bara hug at byrja í einum heilt nýggjum starvi.”
”Eg havi eisini eina aðra útbúgving, so eg umhugsi veruliga at sleppa hesum og finna mær okkurt tryggari.”
Fýra útsøgnir frá fýra dugnaligum, evnaríkum og gevandi lærarum – allar útsagnir frá veruleikanum hesa seinastu tíðina, og allar hava tað í felag, at talan er um lærarar, ið ikki hava trygt starv. Og vit eru nógv. Jona Højsted, nevndarlimur Føroya Lærarafelags, vísir í grein frá 22. mai her á heimasíðuni á, at ein stórur partur av limum felagsins verða noyddir at søkja starv ár eftir ár. EIN STÓRUR PARTUR! Ein sera viðkomandi og áhugaverdur problematikkur, sum í mínari verð gott kann verða viðgjørdur og umrøddur nógv meira – sjálvandi við tí fyri eyga at finna eina góða loysn. Og eg taki undir við henni í, at leiðslur og fakfelag í felag áttu at funnið eina betri loysn.
Nú um dagarnar varð eitt áhugafelag stovnað, sum hevur til endamáls at gera tað meira liviligt at finna bústað í Føroyum. Heitt var á politikarar um at gera eina bústaðarætlan – á kommunur um at taka ábyrgd. Kundi ein loysn verið at gjørt júst tað sama? Hví ikki bara siga; hetta tíma vit ikki meira. Ikki tað, eg havi spurt meg fyri her og har, hví so lítið verður gjørt ella rópt, og svarið er sjálvandi; tað er tryggast at tiga. Um tú brokkar teg ov nógv, vil ongin hava teg. Øhhh, er tað hatta, vit skulu læra børn okkara; at tiga? Eg spyrji bara.
Summarfrítíðin er í nánd, so nú verður lærarayrkið skift út við eitt summarstarv, men vónandi bara til eitt nýtt skúlaár byrjar ;)
Góða summarfrítíð!
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tekstur á vinstra bredda verður skrivaður her.
Starvsfólkamál
Spurningur: Hvussu leingi kann arbeiðsgevari goyma persónsupplýsingar?
Svar: Arbeiðsgevarin kann bert goyma upplýsingar um eitt starvsfólk, so leingi hetta er neyðugt fyri at røkka endamálinum við viðgerðini. Tá upplýsingarnar ikki longur eru neyðugar, skulu tær strikast. Hóast starvsfólk fer úr starvinum, kann vera álagt arbeiðsgevara at goyma einstakar persónsupplýsingar t.d. vísandi til roknskaparlógina. Harumframt er neyðugt hjá flestu arbeiðsgevarum at goyma upplýsingar um, hvør hevur verið í arbeiði og nær at nýta t.d. til søgulig ella fyrisitingarlig viðurskifti. Hetta kann verða gjørt uttan samtykki frá starvsfólkinum.
Nakrir arbeiðsgevarar goyma kontaktupplýsingar um fyrrverandi starvsfólk at brúka til innbjóðingar til jólaborðhald og tílík tiltøk. Um starvsfólkið ikki er áhugað í tílíkum tiltøkum, hevur arbeiðsgevarin ikki sakligar grundir til at goyma hesar upplýsingar og eigur at strika viðkomandi av listanum.
--
Spurningur: Kunnu ávaringar ella líknandi upplýsingar verða goymdar í persónsmáli?
Svar: Um starvsfólk fær ávaringar, átalur ella tílíkt, skulu hesar goymast í persónsmálinum. Tað velst um víðari gongdina í málinum, hvussu leingi hesar upplýsingar skulu goymast.
Um starvsfólkið ikki fær nýggjar ávaringar, skal ávaringin sum útgangsstøði strikast aftaná lutfalsliga stutta tíð ella tá ongin saklig orsøk er til at goyma hana meira. Ávaringin skal strikast í seinasta lagi, tá arbeiðsgevarin og starvsfólkið eru vorðin samd um, at tey viðurskifti, sum lógu til grund fyri ávaringini, eru komin í rættlag. Avtalað eigur tí at verða frammanundan, nær ávaringin skal strikast ella hvussu málið skal verða viðgjørt.
Um nýggjar ávaringar harafturímóti koma, kann hetta hava við sær, at áður givnar ávaringar kunnu goymast longur. Um træta ella rættarmál stendst millum arbeiðsgevaran og starvsfólkið, kunnu ávaringar og aðrar upplýsingar, sum hava týdning fyri málið, goymast, til trætan er endaliga avgreidd ella møguligar fyrningarfreistir eru úti. Hetta merkir, at upplýsingarnar kunnu goymast, eisini eftir at viðkomandi er farin úr starvinum.
--
Spurningur: Hevur starvsfólkið rætt til at fáa innlit í persónsmálið?
Svar: Starvsfólkið hevur, við fáum undantøkum, rætt til at fáa innlit í persónsmálið við teimum persónsupplýsingum, sum arbeiðsgevarin hevur goymt um viðkomandi.
Starvsfólkið fær vanliga innlit við at venda sær persónliga til næsta leiðara ella starvsfólkadeildina. Um hetta ikki ber til, eigur viðkomandi at venda sær skrivliga til arbeiðsgevaran við áheitan um innlit. Vísast kann m.a. til rættin til innlit sambært persónsupplýsingarlógini § 19. Um arbeiðsgevarin framhaldandi noktar innlit, kann viðkomandi venda sær til Dátueftirlitið og vísa til áður nevndu skrivligu áheitan. Dátueftirlitið kann í tílíkum føri hjálpa mótvegis arbeiðsgevaranum og somuleiðis meta um, um arbeiðsgevarin hevur rætt til at nokta innlit í ávíst mál.
Tú hevur ikki sambært persónsupplýsingarlógini rætt til innlit í persónsmálið hjá øðrum starvsfólkum.
--
Spurningur: Kann starvsfólkið krevja at upplýsingar, sum eru skrásettar um viðkomandi verða rættaðar ella strikaðar?
Svar: Tað kunnu vera upplýsingar í starvsfólkamálinum, sum starvsfólkið heldur áttu ikki at verið har. Starvsfólkið kann somuleiðis halda, at arbeiðsgevarin goymir aðrar óneyðugar upplýsingar. Starvsfólkið hevur í tílíkum førum rætt til at fáa at vita, hví upplýsingarnar eru goymdar.
Um tú ikki ert samdur við arbeiðsgevaran og heldur, at upplýsingarnar áttu at verið strikaðar, kanst tú krevja, at tær verða strikaðar. Um arbeiðsgevarin noktar, má hann geva eina sakliga grundgeving fyri hesum. Um tú heldur, at arbeiðsgevarin hevur ikki rætt til at nokta fyri strikingini, kanst tú venda tær til Dátueftirlitið um hjálp.
--
Spurningur: Kunnu øll fáa innlit í, hvat arbeiðsgevarin hevur skrásett um starvsfólkið?
Svar: Arbeiðsgevarans starvsfólkaupplýsingar skulu viðgerast í trúnaði. Bert persónar, sum hava brúk fyri upplýsingunum í sambandi við arbeiðið, hava atgongd til hesar. Arbeiðsgevarin eigur tí at hava eina slíka skipan, at óviðkomandi ikki hava møguleika at fáa innlit í starvsfólkaupplýsingar. Skrivstovan skal t.d. ikki lata eina teldu standa soleiðis, at starvsfólkaupplýsingar eru atkomiligar fyri øll. Sama kravið er galdandi um trúnað, tá persónsupplýsingar verða útskrivaðar. Arkivskáp við starvsfólkaupplýsingum skulu ikki standa ólæst ella vera atkomilig fyri óviðkomandi.
--
Spurningur: Kann arbeiðsgevarin hótta við negativum fylgjum, um starvsfólkið ikki gevur samtykki til ymisk viðurskifti?
Svar: Besta trygdin fyri persónsvernd er samtykki frá hvørjum einstøkum, ið soleiðis fær høvi til at gera av, hvørjar persónsupplýsingar kunnu verða viðgjørdar, til hvat og hvussu.
At geva eitt samtykki hevur tó eina serliga støðu, tá hugsað verður um arbeiðslívið, tí at starvsfólkið ella umsøkjarin ofta kann føla seg kroystan til at geva sítt samtykki, tí annars fært tú ikki arbeiðið, sum tú kundi hugsað tær ella tú kanska fært ikki hægri starv ella ikki tær uppgávurnar, sum tú heldur teg hava krav upp á at fáa.
Um tað at siga nei førir við sær negativar avleiðingar, lýkur samtykkið ikki kravið um "sjálvboðið" sambært persónsupplýsingarlógini. Tað er sostatt ikki loyvt at seta starvsfólkið í eina tílíka støðu, har viðkomandi følir seg kroystan til at geva sítt samtykki.
.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 1. marts 2013
Keikantskravið og principploysi
Uppisjóvarveiða tjenar nógvar pengar, so har skal keikantskravið standa, og stuðlast við einum avreiðingargjaldi fyri tey, ið ikki brúka føroyskan keikant.
Men botnfiskaveiða tjenar for litið av pengum, so landsstýrismaðurin vil sleppa teimum undan keikantskravinum, sum annars hevur verið galdandi. Hesum mótmælir Samtak nú, tí tað kann kosta arbeiðspláss á landi.
Soleiðis fungerar tað, tá ein landsstýrismaður keypir stemmur frá teimum sum arbeiða uppisjóvarfisk á landi og frá teimum sum eru á sjónum í botnfiskaveiðu. Ella hvørji motivini eru, um tað ikki er stemmukeyp.
Tað ber ikki til at reka vinnu uppá henda mátan!! Politiska skipanin kann ikki kanna sær yvirskot í einum parti av vinnuni til at skalta og valta við soleiðis. Tað mugu vera eins -- og fastar og støðugar -- treytir, vinnan virkar eftir. Ikki "Vinnupolitikkur for and by dummies".
Vanliga er fleksibilitetur eitt positivt orð, men tað er ein sannroynd, at tað er tá landsstýrið broytir treytir -- eftir tilvild ella eftir ynski frá vinnuni -- at vit fáa eina vinnu, sum virkar minni eftir vinnuligum kriterium. Og harvið eina vinnu sum tjenar minni í longdini.
Í hesum føri ger tað støðuna uppaftur verri, at tað er eitt politiskt kriterium, um vinnan tjenar pengar ella ei, tá man avger um fleiri ella færri krøv skulu setast.
Og soleiðis blíva Føroyar minni ríkar enn møguligt er. Og føroyingar fátækari -- og færri.


text:
Til styrkja og knýta sambond við íslendskar partar, sum fáast við vinnuligt virksemi í Føroyum ella hava ætlanir um tað. Endamál ráðsins er að menna og røkja vinnuligt samstarv millum Føroya og Íslands og at víðka samstarvið innan útbúgving, mentan og stjórnmál.
Fyritøkur, einstaklingar og stovnar uttan mun til stødd kunnu gerast limir í FÆIS. Ráðið skal arbeiða fyri framburði á øllum økjum, bøta samstarvsumhvørvið og binda saman. Ein sterkur limaskari gagnar ráðnum í royndum tess at ávirka myndugleikar og stovnar, virksemi tínum at gagni. Limaskapur gevur gott høvi til at ávirka arbeiði ráðsins.
Fyllið út oyðiblaðið niðanfyri og trýstið á „senda“.


text:
Fyrispurningur eftir Tingskipanini § 52a
Fyrispurningur um samtyktina at tryggja føroyska málinum atgongd í samskiftistøknina, settur Bjørn Kalsø, landsstýrismanni í mentamálum
- Kann landssýrismaðurin greiða Løgtinginum frá, júst hvat er hent í málinum?
- Hvussu hava Mentamálaráðið, Fíggjarmálaðið, Fróðskaparsetrið og KT-felagið raðfest arbeiðið higartil, og hvør stendur fyri arbeiðinum?
- Hvørjum úrslitum ætlar landsstýrismaðurin at røkka, og hvør er tíðarfreistin?
Viðmerkingar:
Fyri tveimum árum síðani samtykti eitt samt Løgting soljóðandi uppskot til samtyktar:
Løgtingið heitir á landsstýrismannin í mentamálum um at skipa samstarv millum Mentamálaráðið, Fíggjarmálaráðið, Fróðskaparsetur Føroya og KT-felagið við tí endamáli at tryggja føroyska málinum atgongd í samskiftistøknini, har serligur dentur skal vera á fartelefonir og teldur.
Í fjør spurdi eg landsstýrismannin um, hvat hent er í hesum arbeiði, men tá var einki hent. Nú eru tvey ár liðin, síðan uppskotið varð samtykt, og tí verða spurningarnir settir aftur.
Á Løgtingi, 28. apríl 2015
Gunvør Balle


text:
Orð og lag: Ingun Simonsen
Kvøldið myrkt og náttin so long.
Í kvøldarlotinum eg hoyri okkara song.
Tung bylgja brýtur mót’ sjóvarstrond,
har vit gingu so góð, tú og eg, hond í hond.
Eg hómi klettar og fossar har;
tað minnir meg á, tá tú vart hjá mær.
Skipið siglir av vánni nú,
og leggur so langt út á hav.
Skipið siglir av vánni nú,
og leggur so langt út á hav.
Kvøldið myrkt og náttin so svørt.
Mánin lýsir, so hjartað gerst ørt.
Longsulin, sum áður í barminum svav,
reisir nú sítt eyma og spakføra krav:
Minst til mín góði, gloym meg ei,
tá skipið stevnir út á havsins leið.
Kvøldið myrkt og náttin er av.
Meðan skipið stevnir longur út á hav,
vindurin turkar míni langtandi tár.
Sami vindur, ið nam við títt dimma hár,
mín elskaði, minnist tú lyftið, tú gav,
seinastu nátt, tá tú hjá mær svav?


text:
Spurningur: Hví skal eg vera limur í Starvsmannafelagnum?
Svar: Grundtankin í fakfelagsrørsluni er, at í felagsskapi røkka vit málum, sum vit ikki høvdu rokkið sum einstaklingar.
Við at standa saman í solidariskum anda, kunnu vit gera okkara til, at arbeiðslívið verður gott og trygt, at vit fáa sámuliga løn og frítíð, ávirkan og vernd.
Les meira um fyrimunirnar við at vera limur í Starvsmannafelagnum HER!
--
Spurningur: Hvat hendir, um eg ikki vil gerast limur?
Svar: Limirnir eiga sáttmálan, og tú hevur í prinsippinum ikki rætt til sømdirnar, sum sáttmálin ásetur. Heldur ikki ert tú umfatað av tryggingini, sum felagið hevur vunnið limum sínum, eitt nú lívstrygging og trygging í sambandi við hættisliga sjúku.
Sum heild verður tað illa sætt, at starvsfólk ikki eru limir í fakfelag. Hesi dúva upp á úrslit, sum onnur hava stríðst fyri, og seta seg á hendan hátt uttan fyri felagsskapin.
--
Spurningur: Hvat kostar tað at vera limur?
Svar: Limagjaldid er 1,5 prosent av grundlønini.
--
Spurningur: Hvat geri eg, um eg skifti starv?
Svar: Set teg ALTÍÐ í samband við felagið, tá tú skiftir starv. Her fært tú røttu kunningina um limaskap, limagjald, eftirløn og so víðari.
--
Spurningur:
Hvat fer limagjaldið til?
Svar: Limagjaldið fer til raksturin av felagnum. Hetta fevnir eitt nú um samráðingar fyri limirnar og at vera limunum til hjálpar í øllum arbeiðsviðurskiftum. Eisini fer ein partur til at menna álitisfólkini og at tryggja limunum løn undir verkfalli.
--
Spurningur:
Hvør kann gerast limur í Starvsmannafelagnum?
Svar: Arbeiðir tú innan eitt øki, sum er umfatað av sáttmálanum hjá Starvsmannafelagnum, eitt nú í almennu ella kommunalu umsitingini, á Posta, hjá Føroya Tele, Sjúkraflutningstænastuni, Vaktar- og Bjargingartænastuni ella Strandferðsluni er Starvsmannafelagið, títt felag.
--
Spurningur: Hvussu gerist eg limur?
Svar: Tá tú verður sett í starv, fært tú eitt setanarskriv, har avrit verður sent felagnum. Tá ert tú limur. Limagjaldið verður vanliga flutt sjálvvirkandi av lønini.


text:
So gjørdu teir tað aftur. Norska oljufelagið Equinor hevur keypt nærum helvtina av stóru oljukelduni Rosebank, sum liggur fáar kilometrar frá føroyska markinum. Hetta hendir 14 ár eftir, at felagið gjørdist partur av hesum týðandi oljufundinum á Atlantsmótinum. Men tá oljuprísurin kavaði í 2014 seldi táverandi Statoil henda partin. Nú er felagið so komið aftur til Rosebank, og hetta má sigast at vera ein stórhending í oljuverðini, tí at eitt so fíggjarliga og tøkniliga sterkt oljufelag sum Equinor nú keypir 40% av hesi stóru oljukelduni, merkir, at uppaftur størri fokus verður sett á alt økið eystan fyri Føroyar.Og hvør veit, helst eisini á Føroyaøkið.
”Vit síggja fram til at gerast fyristøðufelag fyri Rosebank. Vit kunnu vísa til úrslit av útbyggingum í øllum Norðsjónum og kunnu nú brúka hesar royndirnar til eina nýggja verkætlan í Bretlandi.” Hetta sigur Al Cook, konsernstjóri hjá Equinor.
Equinor hevur keypt frá Chevron, sum øll árini hevur ivast í, um tað vildi útbyggja kelduna. Nú Equinor hevur keypt teirra part merkir tað sjálvandi, at felagið hevur tikið avgerð um at útbyggja hesa stóru oljukelduna í føroyska umhvørvinum. Hini feløgini í loyvinum eru Siccar Point við 20% og Suncore við 40%.
Eingin ivi er um, at avgerðin hjá Equinor fer at skapa uppaftur størri vónir til oljuleiðirnar eystan fyri føroyska markið.
Kelda: Statoil.com
Skrivstovan hjá Equinor í Aberdeen, har tey nú fáa úr at gera


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
30. Mar 2006
Tekniskur leiðari
Vestmanna Kommuna søkir eftir Tekniskum leiðara, sum kemur at hava ábyrgdina av Teknisku deild. Starvslýsing kann lesast her
23. Mar 2006
Umsjónarmaður
Vestmanna Bygdarráð fer á fundi mánakvøldið, at avgera hvør skal setast í starv sum arbeiðsformaður hjá kommununi. Starvið hevur ikki verið mannað, síðan nú fyrrverandi formaðurin Jóan Pauli Wilhelmsen, segði seg úr starvið fyrst í februar mánaði. Tað hevur drigið nakað
21. Mar 2006
Tekniskur leiðari
Vestmanna Kommuna má finna nýggjan leiðara til Teknisku deild. Hilbert Elisson, sum hevur virkað sum Tekniskur leiðari síðan oktober 2003, tekur við øðrum avbjóðingum 1. august 2006. Hesa tíðina hann hevur verið í starvi hjá kommununi, er ein stórur
15. Mar 2006
Wevmyndatól
Vestmanna Bygdarráð hevur samtykt tilmæli frá Teknisku deild, um at fáa eitt wevmyndatól til heimasíðuna www.vestmanna.fo Tað eru sum nú er, sera nógvar vitjanir á síðuni hvørja viku, og fyri at gera síðuna enn betri fyri øll, er eitt slíkt tiltak sum
15. Mar 2006
Bygdarráðið
Vestmanna Bygdarráð samtykti á fundi 14. mars, at Jóhan Simonsen tekur sæti í Bygdarráðnum fyri Johan Hendrik Hansen, sum hevur biðið um farloyvi í eitt hálvt ár.
10. Mar 2006
Sparkivøllur í Flatabø
Arbeiði at gera sparkivøllin í Flatabø, er nú umsíðir byrjað. Tað hevur verið trupult at fáa gongd á arbeiði vegna veður, serliga kava. Men nú sær út til at gongd kemur á. Tað er Johnny Joensen, sum tekur sær av grevstrinum og planeringini, og Siggert
10. Mar 2006
Sethúsabygging
Í dag verður enn eitt hús
02. Mar 2006
Heimasíða
www.vestmanna.fo verður væl vitja og hetta eru vit sera væl nøgd við. Vit royna at dagføra so dúgligt sum møguligt, og hetta ber óivað ávøkst við sær, sambært hagtølum okkara fyri síðuna. Síðan august 2005, tá ið tann gamla síðan varð sløkt, hava
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Flogbóltur, kvinnur: SÍ og KÍF spæla í Sørvági í kvøld
ítróttur09-11-2017 - 13:42 - Jóanis Nielsen
Kvinnuflogbóltur: Ein dystur verður í bestu flogbóltsdeildini hjá kvinnum í høllini í Sørvági klokkan 19.30 í kvøld
- Vit fara sjálvandi á vøllin fyri at vinna. Sum úrslitini vísa, so hevur tað ikki gingið eftir vild higartil, men vit fara á vøllin fyri at vinna dystin.
Tað sigur Rajko Petrovic, sum er venjari hjá kvinnuliðnum hjá SÍ.
Fyri nøkrum árum síðan taldust sørvágskvinnur millum bestu liðini í kvinnukappingini, men heilt so gott er tað ikki beint nú. Sambært stigatalvuni gongur ikki so væl í hond, tí liðið liggur aftast eftir at hava tapt tveir av trimum dystum higartil.
Orsøkin til tungu gongdina skal finnast í, at liðið er nógv broytt tey seinnu árini, og royndir er ikki nakað tú fært, vísir venjarin á.
- Leikararnir skulu spæla seg til royndirnar, og tí er gongdin eitt sindur misjøvn, sigur Rajko Petrovic.
Um vikuskiftið spældi SÍ á útivølli móti TB, ein dyst sum tær taptu 3-0. Men dysturin var javnari enn úrslitið leggur upp til. Í grundini átti SÍ at vunnið, heldur venjarin.
- Ja, tað haldi eg avgjørt. Og eg eri vónbrotin av úrslitinum. Tað, sum eg nú vóni er, at genturnar leggja tann dystin aftanfyri seg og bara hugsa um dystin í kvøld, sigur Rajko Petrovic.
KÍF vil eisini í gongd
Rajko Petrovic er nú ikki einasti venjarin, sum vil vinna í kvøld. Tað málið hevur Ragnar í Haraldsstovu, venjari hjá KÍF, eisini sett sær.
Hansara lið liggur beint frammanfyri SÍ, men KÍF hevur bara spælt tveir dystir. Tær vunnu á TB og taptu móti Mjølnir. Tað seinna er ikki so løgið, heldur Ragnar, tí Mjøljnir-liðið er øgiliga sterkt í ár.
Kollfirðingar hava á leið sama lið sum í fjør; heldur er liðið styrkt um nakað.
- Eftir mínum tykki sær gott út, og tí fara vit eisini eftir sigrinum í kvøld. Tað skulu vit, um vit ætla okkum fram í oddan at liggja, sigur hann við einum smíli.
Dysturin verður sum sagt í høllini í Sørvági í kvøld klokkan 19.30. Tað er TB, sum eigur dómarakjansin í dag.


text:
Nú má løgmaður taka ræðið, bæði á fakfelags- og penssjónsøkinum
Politikkur05-11-2017 - 14:07 - Jóanis Nielsen
Vent er í holuni, síðani javnaðarhøvdingin mikli varð speirikin fyri lyfti síni um fólkapensiónina. Í dag uppliva vit, at politisku eftirkomarar hansara, við einum pennastroki, ætla at strika dýrtvunnu skattafríu fólkapensjónina og ístaðin áleggja fólki enn einaferð at fíggja pensión sína- gjøgnum ein eykaskatt. Og hetta hendir, meðan teir, sum á sinni speiróku undangongumannin, gníggja sær í hendurnar og láta sum um teir taka fólkapensiónina til sín.
At samgongufólk higartil í mongum málum lítið og einki fyrilit hava víst grund-leggjandi samfelagsviðurskiftum, er neyvan nøkrum ókunnugt. Tó var vantandi, at tey, nú skeiðið er meira enn hálvrunnið, tóku seg saman, rættaðu kósina og fyrrenn ikki hugsaðu um egnu politisku framtíð.
Men so tykist ikki vera, og aftur er tað hendan hágfloygda og undirmetandi arrogansan, sum tykist sleppa at seta dagskránna. Dag um dag kalt og kyniskt at leggjast eftir tveimum av fremstu dýrgripum okkara, fyrst skattafríu grundupp-hæddini, síðani samráðingarrætti fakfelaganna, kann ikki skuldast annað enn manglandi kunnleika til søguna.
Hvussu kemur hon sær at fara í opið stríð við sjúkrarøktarfrøðingarnar?
At hugsa sær, at væl lærd fólk skulu leggjast eftir dýrtvunna samráðingarrætti fakfelaganna, tað man vera flestum ein gáta. At krevja av sjúkrarøktarfrøðingum, at hesir, áðrenn samráðingarnar byrja, skulu frásiga sær rættin til lønarsamráðingar, svarar væl til at krevja, at tey koma til samráðingar bæði bakbundin og við bindi fyri eygunum. Í besta føri vitnar hetta um fakfelgasliga analfabetismu og í ringasta føri um vanvirðing av teimum, ein sum politikara er settur at tæna.
Týskvøldið komandi verður triðja og kanska seinasta sýning av filminum, sum Havnar Arbeiðarafelag hevur latið gjørt, um stríð fakfelaganna at bøta um viðurskifti teirra á lægstu samfelagsrókunum. Mín áheitan á løgmann er, at hann krevur av floks- og samgongufeløgum sínum, at tey øll fara til hesa sýning. Skuldi onkrum borist frá, kundi hann hóskandi kravt av teimum, at tey lesa bókina um fakfelagið Fylking, sum er um hetta sama stríð.
Hoyringsumfarið og sjúkrarøktararnir eru vón okkara.
Eg, og óvað mong við mær, munnu ikki bert leingast eftir, men eisini vænta, at løgmaður nú vaknar og setur nýggja kós. Í bestu tíðum, har allir pílar peika rætta veg, átti tað, at stýrt tjóðini á ein hátt, sum gevur øllum borgarum lut í framgongdini, at verið ein forrættur.
Tekur løgmaður ikki áheitan Miðfloksins til sín, heita vit á øll, sum hava fingið pensiónsnýskipanaruppskotið til hoyringar, um ikki at steðga á, fyrrenn ætlaðu broytingarnar í fólkapensiónini eru tiknar aftur. Og á sjúkrarøktarfelagið um at krevja, at løgmaður kemur upp í samráðingarnar, tí so mikið man hann kenna til søguna, at hann sum javnaðarleiðari ikki letur slíkt um seg ganga.
Jenis av Rana
Formaður Miðfloksins


text:
Stjørnan og Polarhav landa gulllaks í Kollafirði
vinna08-08-2018 - 15:43 - Jóanis Nielsen
Gulllaksaskipini Stjørnan og Polarhav landa til Faroe Pelagic í Kollafirði, teir hava 200 tons.
Skipini hava roynt vestanfyri.
Tá ið liðugt verður at landa fara tey nýggjan gulllaksatúr, tað verður seinasti gulllaksatúrurin í ár.
Eysturbúgvin og Vesturbúgvin, sum eisini hava roynt eftir gulllaksi, hava nú lagt um til upsaveiðu.
Fuglberg og Skoraberg er enn á gulllaksaveiðu, teir skulu landa í Kollafirði í morgin.


text:
Skrá - Almennur fundur um rehabilitering í Føroyum - 25. oktober
8. oktober 2018
Sambandsflokkurin skipar fyri almennum fundi 25. oktober, kl.09.00-12.00 - í Norðurlandahúsinum, Skálin
Almenni fundurin verður stroymdur, kl. 09.00-12.00: www.samband.fo og Facebook: Sambandsflokkurin
Tað er ókeypis at møta til fundin og ikki neyðugt við tilmelding.
HVUSSU SKIPA VIT REHABILITERING Í FØROYUM
- gev borgarunum megi og mót aftur
SKRÁ
Kl. 09.00 Vælkomin og innleiðing - Bárður S. Nielsen, formaður í Sambandsflokkinum
Kl. 09.05 At venda aftur til lívið og gerandisdagin - Rósa Samuelsen, fyrrv. løgtings- og landsstýriskvinna
Kl. 09.20 Tørvurin á rehabilitering í Føroyum - Sólbjørg Frederiksberg, fysioterapeut
Kl. 09:50 Rehabiliteringsskipanin í Danmark og ætlanir um menning - Claus Vinther Nielsen, professari
og formaður fyri Rehabiliteringsforum Danmark
Kl. 10:30 Spurningar, viðmerkingar og boðskapir - Helgi Abrahamsen, orðstýrari
Kl. 11.00 Steðgur
Kl. 11.15 Framløga um nýggjar lógarásetingar um rehabilitering: Lóg um sjúkrahúsverkið og Løgtingssamtykt um eina
tvørfakliga rehabiliteringsskipan í heilsu- og almannaverkinum - Rósa Samuelsen, fyrrv. løgtings- og landsstýriskvinna
Kl. 12.00 Fundurin lokin
Skrá at skriva út: Skrá fyri almenna fundin um rehabilitering í Føroyum
Lýsing av fundinum: Lýsing av almenna fundinum um rehabilitering í Føroyum
Greinar:
Les meira: Endurvenjingin - broyting krevst
Les meira: Serfrøðingur á almennum fundi í Føroyum um rehabilitering
Les meira: Almennur fundur: Hvussu skipa vit rehabilitering í Føroyum?
Les meira: Ongin samskipari til rehabilitering og ófullfíggjarðar rehabiliteringsætlanir
Les meira: Avvarðandi hokna undan arbeiðsbyrðuni
Les meira: Óskipað rehabilitering - óhjálpin detta niðurímillum
Aftur


text:
16. mars 2012Nr. 21
Løgtingslóg um havnaloðsing, sum seinast broytt við løgtingslóg nr. 65 frá 29. mai 2017
(Loðslógin)
Kapittul 1
Endamál og allýsingar
Endamál
§ 1. Við hesi løgtingslóg verður ásett loðsskylda í sambandi við sigling inn og út úr føroyskum havnum við tí endamáli at betra um trygdina á sjónum og at verja umhvørvið.
Allýsingar
§ 2. Í hesi løgtingslóg og í reglum sambært hesi løgtingslóg merkir:
a) ”Loðsskylda”: At tey í § 7 nevndu skip, hvørs vakthavandi navigatørur ikki hevur loðsfrítøkuskjal, ikki kunnu sigla í ella út úr føroyskari havn uttan at nýta loðs.
b) ”Loðsing”: At ein persónur, ið hevur gildugt loðsprógv eftir hesi løgtingslóg, antin staddur á brúnni umborð á skipinum ella frá loðsbáti vegleiðir vakthavandi navigatøri á skipinum um sigling, navigasjón og mannereran.
c) ”Loðsur”: Persónur, sum hevur gilt loðsprógv eftir hesi løgtingslóg.
d) ”Loðsprógv”: Próvskjal útskrivað eftir hesi løgtingslóg, sum heimilar ávísum navngivnum persóni at útinna loðsing eftir hesi løgtingslóg.
e) ”Loðsfrítøkuskjal”: Eitt próvskjal útskrivað eftir hesi løgtingslóg til ein ávísan persón, sum heimilar viðkomandi at føra ávíst skip ella skipaslag inn og út úr føroyskari havn uttan at nýta loðs.
f) “Loðsstøð”: Tann kommuna, sum hevur ábyrgdina av at útinna loðsing inn og út úr føroyskari havn.
Kapittul 2
Loðsskyldan
Loðsskyldan v.m.
§ 3. Loðsskyldan er galdandi í sambandi við sigling inn og út úr føroyskum havnum.
Stk. 2. Landsstýrismaðurin ásetir nærri reglur um loðsskipanina, undir hesum um loðspunkt, fráboðanarskyldu, skipan av loðsingini, um freist fyri at veita loðs v.m.
Loðsstøðir
§ 4. Kommunurnar hava skyldu til at tryggja, at skip, sum eru loðsskyldug eftir hesi løgtingslóg, sbr. § 7, stk. 1, og skip, sum biðja um loðs, verða loðsað, tá ið tey skulu í ella úr einari havn í viðkomandi kommunu.
Stk. 2. Kommunurnar kunnu gera avtalu við privatar um at útinna loðsing sambært stk. 1.
§ 5. Landsstýrismaðurin ásetur nærri reglur um skylduna at tekna trygging fyri loðsar, um egið eftirlit, um skyldu til at lata landsstýrismanninum upplýsingar, og hvussu hesar verða latnar inn, sbr. § 14, stk. 1.
§ 6. Loðsbátar skulu lúka galdandi krøv frá Sjóvinnustýrinum til loðsbátar.
Loðsskyldugu skipini
§ 7. Hesi skip eru fevnd av loðsskyldu, sbr. § 3, stk. 1:
1) Skip 500 BT og størri,
2) olju-, gass- og kemikaliutangaskip, uttan mun til stødd,
3) skip, uttan mun til stødd, sum sigla við vandamiklum farmi sambært IMDG-koduni,
4) skip, sum sigla við:
a) óreinsaðum lasttangum, sum ikki eru tryggjaðir við inaktivari luft,
b) meira enn 1.000 tons av bunkersolju umborð, ella
c) háradioaktivum evnum.
Stk. 2. 1) Loðsskyldan sambært stk. 1 fevnir tó ikki um:
1) Føroysk fiskiskip,
2) føroysk handilsskip undir 100 metrar, tó ikki skip sambært § 7, stk. 1, nr. 2-4,
3) skip, sum verða nýtt til fiskiveiðieftirlit í føroyskum sjóøki,
4) hernaðarskip,
5) statsskip,
6) skip hjá Strandfaraskipum Landsins, og
7) skip, har vakthavandi navigatørur hevur fingið loðsfrítøku sambært § 12.
Stk. 3. Landsstýrismaðurin ásetur samsvarandi altjóða allýsingum nærri reglur um, hvat er at skilja sum olja, kemikaliu, gass, háradioaktiv evni og vandamikil farmur v.m., sbr. stk. 1.
Kapittul 3
Loðsar
Loðsprógv
§ 8. Bert persónur, sum hevur gildugt loðsprógv eftir hesi løgtingslóg, hevur rætt til at loðsa og at nýta heitið loðsur.
Stk. 2. Loðsur kann bert loðsa í og úr havn, sum loðsprógvið fevnir um, og eftir avtalu við avvarðandi kommunu.
Førleikakrøv
§ 9. Landsstýrismaðurin veitir eftir umsókn loðsum loðsprógv.
Stk. 2. Umsøkjari fær útflýggjað loðsprógv um viðkomandi:
1) Hevur fingið vinnubræv sum skipsførari sambært manningarlógini,
2) hevur siglt í eitt tíðarskeið sum skipsførari ella yvirstýrimaður,
3) er staðkendur í viðkomandi øki,
4) hevur tikið kravda praktiska og teoretiska roynd fyri loðsar,
5) er knýttur at eini loðsstøð, sbr. § 4.
Stk. 3. Landsstýrismaðurin ásetur nærri reglur um krøvini sambært stk. 2 og møgulig onnur neyðug krøv, undir hesum um tíðaravmarking og endurnýggjan av loðsprógvi.
Stk. 4. Um tann, sum hevur eitt gildugt loðsprógv, ikki longur lýkur treytirnar fyri at útinna loðsing eftir hesi løgtingslóg, skal viðkomandi lata landsstýrismanninum loðsprógvið.
Aðrar skyldur enn at loðsa
§ 10. Loðsur skal veita kunning til skip um viðurskifti av týdningi fyri trygdina í sambandi við sigling, fyri umhvørvi ella við atliti til onnur samfelagsviðurskifti.
Stk. 2. Loðsur skal boða viðkomandi myndugleikum frá um viðurskifti, sum viðkomandi er vorðin varugur við, og sum hava týdning fyri trygdina í sambandi við sigling, fyri umhvørvi ella við atliti til onnur samfelagsviðurskifti.
Stk. 3. Landsstýrismaðurin ásetur nærri reglur um skyldurnar sambært stk. 1 og 2.
Arbeiðsumhvørvi í sambandi við loðsing
§ 11. Landsstýrismaðurin kann áseta nærri reglur um arbeiðsumhvørvi og hvílitíð fyri loðsar, undir hesum um eftirlit við hesum.
Kapittul 4
Loðsfrítøka
Loðsfrítøkuskjal
§ 12. Vakthavandi navigatørur, sum hevur gjølligan kunnleika til loðsskyldugt øki, skip og skipaslag, kann søkja um at fáa eitt loðsfrítøkuskjal, ið gevur viðkomandi loyvi til at sigla uttan loðs, hóast loðsskylda er í økinum, og skipið er fevnt av loðsskyldu.
Stk. 2. Landsstýrismaðurin ásetur nærri reglur um treytirnar fyri at fáa loðsfrítøkuskjal, um tíðaravmarking og endurnýggjan av loðsfrítøkuskjali, v.m., og kann harumframt áseta, at ávís skipasløg ikki kunnu sigla uttan loðs, hóast vakthavandi navigatørur hevur loðsfrítøkuskjal.
Stk. 3. Um tann, sum hevur eitt gildugt loðsfrítøkuskjal, ikki longur lýkur treytirnar fyri at fáa loðsfrítøkuskjal, hevur viðkomandi skyldu til at lata landsstýrismanninum loðsfrítøkuskjalið.
Kapittul 5
Gjald fyri loðsing v.m.
§ 13. Landsstýrismaðurin ásetir í samráð við kommunurnar reglur um gjald fyri loðsing, undir hesum kann verða ásett gjald fyri bíðitíð, uppihald- og ferðaútreiðslur hjá loðsi og gjald fyri, at loðsur eftir umbøn møtir á staðnum, uttan at loðsing verður framd.
Stk. 2. Gjaldið fyri loðsing verður ásett útfrá stødd á skipi og út frá tíðarnýtslu.
Stk. 3. Gjøldini sambært stk. 1 skulu fíggja útreiðslurnar hjá kommunum av skipanini.
Kapittul 6
Eftirlit, afturtøka v.m.
Eftirlit
§ 14. Landsstýrismaðurin hevur eftirlit við loðsum og við loðsvirksemi. Landsstýrismaðurin ásetir nærri reglur um útinnan av eftirlitinum.
Stk. 2. Landsstýrismaðurin førir eina almenna skrá yvir góðkendar loðsar, sbr. §§ 8 og 9. Landsstýrismaðurin ásetir nærri reglur um treytirnar fyri skráseting í skránni, undir hesum um hvørjar uppýsingar skulu standa í skránni.
Stk. 3. Loðsur verður strikaður úr skránni, um loðsprógvið er farið úr gildi ella er tikið aftur, sbr. § 17.
§ 15. Starvsfólk, sum í teirra starvi hava eftirlit við loðsum og loðsvirksemi, hava ikki loyvi til at taka lut í loðsvirksemi ella hava ein serstakan persónligan ella fíggjarligan áhuga í loðsvirksemi, undir hesum vera limur í nevnd ella stjórn í einum felagi, sum fæst við loðsvirksemi, sbr. § 4, stk. 2.
Gjald
§ 16. Landsstýrismaðurin ásetur nærri reglur um gjald fyri eftirlit, roynd, útgávu og endurnýggjan av loðsprógvum og loðsfrítøkuskjølum v.m.
Afturtøka
§ 17. Landsstýrismaðurin kann taka aftur loðsprógv og loðsfrítøkuskjal, um treytirnar fyri at fáa loðsprógv ella loðsfrítøkuskjal ikki longur eru til staðar.
Stk. 2. Landsstýrismaðurin kann taka aftur loðsprógv og loðsfrítøkuskjal í hesum førum:
1) Tann, sum hevur prógvið ella skjalið, hevur framt grovt brot á treytirnar í loðspróvnum ella loðsfrítøkuskjalinum, á ásetingar í ella sambært hesi løgtingslóg, ella
2) onnur viðurskifti gera seg galdandi, sum gera tað vágiligt at lata viðkomandi halda fram við at loðsa ella at lata viðkomandi sigla í ella úr føroyskari havn uttan loðs.
Stk. 3. Tann, sum avgerðin sambært stk. 1 og 2 viðvíkur, kann krevja, at avgerðin verður løgd fyri rættin. Áheitan um hetta skal vera landsstýrismanninum í hendi í seinasta lagi 4 vikur eftir, at viðkomandi hevur fingið boð um avgerðina. Landsstýrismaðurin leggur málið fyri rættin eftir borgarligu rættargangslógini.
Stk. 4. Áheitan um, at avgerðin verður løgd fyri rættin, hevur ikki steðgandi virknað, men rætturin kann við úrskurði gera av, at viðkomandi kann loðsa ella sigla uttan loðs, meðan málið verður viðgjørt.
Kæra
§ 18. Leggur landsstýrismaðurin heimildir sínar eftir hesi løgtingslóg til annan myndugleika at fyrisita, tá kann hann áseta reglur um kæru, undir hesum at avgerðir myndugleikans ikki kunnu kærast til landsstýrismannin, men kunnu kærast til Vinnukærunevndina, og at ávísar avgerðir ikki kunnu kærast til annan fyrisitingarligan myndugleika.
Kapittul 7
Revsing
§ 19. Við bót verður tann revsaður, sum fremur brot á § 4, stk. 1, § 7, stk. 1, § 8, § 9, stk. 4, § 12, stk. 3 ella § 15.
Stk. 2. Skipari og reiðari á skipinum verða revsaðir, um góðkendur loðsur ikki verður brúktur, sum ásett í § 4, stk. 1.
Stk. 3. Revsingin kann herðast til fongsul í upp til 1 ár, um brotið er framt við vilja ella av grovum ósketni, og um sama brot verður endurtikið.
Stk. 4. Í reglum, sum ásettar verða við heimild í § 5, § 9, stk. 3, § 10, stk. 3, § 11, § 12, stk. 2 og § 14, stk. 1 , kann ásetast revsingvið bót. Somuleiðis kann ásetast, at revsingin kann herðast til hefti ella fongsul í upp til 1 ár undir somu umstøðum, sum nevndar eru í stk. 3.
Stk. 5. Løgfrøðiligir persónar verða revsaðir sambært kapittul 5 í revsilógini.
Stk. 6. Kommuna, sum er vitandi um ella átti at vita, at loðsskyldugt skip kemur í havn uttan loðs, verður revsað við bót.
Stk. 7. Málini verða viðgjørd sum løgreglumál. Rættarmeðalin í rættargangslógarinnar kapitlum um at leggja hald á og rannsókn kunnu nýtast í sama mun sum í statsadvokatmálum.
Kapittul 8
Gildiskomu- og skiftisreglur
§ 20. Henda løgtingslóg kemur í gildi tann 1. januar 2013, og samstundis fer úr gildi Lov nr. 131 af 17. april 1916 om lodsvæsenet, som senest ændret ved lov nr. 155 af 14. april 1920.
Stk. 2. Teir persónar, ið loðsa fyri kommunurnar, tá ið løgtingslógin kemur í gildi, og sum hava skipsføraraútbúgving, hava framvegis rætt til at loðsa inntil tann 1. januar 2014, tá ið krøvini til førleikar, loðsprógv v.m. eftir hesi løgtingslóg skulu vera lokin. Hesir persónar skulu verða fyribils skrásettir í skránni sambært § 14, stk. 2 í skiftistíðarskeiðinum.
Stk. 3. 2) Persónar, fevndir av stk. 2, ið umframt skipsføraraútbúgving hava fingið vinnubræv sum skipari við fiskiskipi, skulu lúka krøvini, ásett í stk. 2, tó undantikið krøvini í § 9, stk. 2, nr. 1 og 2.
Tórshavn, 16. mars 2012
Kaj Leo Holm Johannesen (sign.)
løgmaður
Lm. nr. 115/2011


text:
- Tíðindi, mentan og ítróttur
Forboð fyri einnýtisíløtum og borðbúnaði úr plasti
Forboð eigur at verða sett fyri einnýtisíløtum og borðbúnaði úr plasti, heldur ES-nevndin, tí tað dálkar náttúruna, strendurnar og høvini í Evropa meira enn nakað annað.
ES-nevndin skjýtur upp at seta forboð fyri einnýtisíløtum, knívum, gaflum, skeiðum og súgvirørum úr plasti.
Jyrki Katainen, næstformaður í ES-nevndini við ábyrgd fyri vøkstri, sigur, at plastikk, sum bert verður nýtt eina ferð, er ein vánalig loysn fyri bæði búskapin og umhvørvið.
Tað versta er einnýtisplast og fiskireiðskapur
70 prosent av ruskinum í havinum er annaðhvørt einnýtis-plastikk ella mistur fiskireiðskapur, og nýggju reglurnar eru ætlaðar at avmarka - um ikki at steðga hesi dálking.
Uppskotið um forboð ímóti einnýtis-plasti umfatar eisini vatt-pinnar, røripinnar og ballónpinnar úr plastikki.
Aðrar famleiðslur skulu merkjast, so tað sæst, hvussu ringar tær eru fyri umhvørvið, og hvussu tær skulu burturbeinast, t.d. reinførisbind, vátserviettar og ballónir.
ES-londini skulu eisini hvør sær seta sær sum mál at minka um plastið til íløt at selja matvørur í.
Pantiskipan fyri øll ES-londini
Eitt annað endamál við nýggju reglunum er at fáa 90 prosent av øllum einnýtisfløskum innaftur í eini pantiskipan, sum skal vera galdandi fyri øll ES-londini.
Haraftrat skulu framleiðarar av einnýtslu-plastikki áleggjast gjøld fyri kostnaðin av teirri upprudding, sum plast-burturkastið hevur við sær.
Tað verður t.d. galdandi fyri virki, ið framleiða chips og góðgæti í plastikkposum, sigarettir við filtri, plastíløt, -fløskur og -koppar.
Tað sama verður galdandi fyri virki, ið framleiða fiskireiðskap, at tey skulu áleggjast gjald fyri útreiðslur av burturbeining. Kanningar vísa, at 27 prosent av tí, sum rekur upp á strendurnar í Evropa, er fiskireiðskapur.
Limalondini í ES skulu ummæla uppskotið, áðrenn tað verður lagt fyri ES-parlamentið næsta ár, skrivar Ritzau.
Sí eisini


text:
Rás 2 vinir
Hvat halda lurtararnir hjá Rás2 um hamp?
Lurtararnir sleppa at smsa frítt inn á 55 99 99, og siga sína hugsan um hash, hvørt tey eru fyri ella ímóti ella bara ivasom.
Klokkan 9.30 fara vit at ringja til Arnfinn á Birtuni, sum útføriliga fer at greiða frá sínum sjónarmiðum um hamp, og hvørjar møguleikar hann sær við einari hamp-framleiðslu í Føroyum.
Lurtararnir kunnu eisini smsa spurningar til Arnfinn á Birtuni á 55 99 99.
Rás2 heiti á almenn umboð fyri Ung Fyri Miðflokkin at verða við í kjakinum, men tey meldaðu avboð.


text:
Fyri fleiri mánaðum síðani, fingu skrímslahøvundarnir, Áslaug Jónsdóttir, Kalle Güettler og bloggueigarin tey stuttligu tíðindi, at Klandursskrímsl var vald til at vera ein av bókunum, sum skuldi lesast á norðurlendslu bókasavnsvikuni í ár. Hetta er ein stórur heiður fyri høvundarnar, tí tað merkir, at børn í øllum norðurlondum sita og lesa… les meira…. →
Fyrsti leikurin hjá Karavella Marionett-Teatri, Revurin við silkiturriklæðinum, er langt síðani farin í gloymskuna hjá teimum flestu, men leikararnir minnast av og á aftur á hann við sorgblídni. Tey vildu fegin, at eg legði eina myndamappu út av hæddarpunktunum úr leikinum. Bókin frá leikinum er enn at fáa. Skriva til okkara,… les meira…. →
Ólavsøkuaftan og ólavsøkudag kl. 15 verða sýningar av symfoniska marionettævintýrinum Veiða vind. Sýningarnar verða í Snikkarastovu í Sjónleikarhúsinum og atgongumerki kunnu keypast ein tíma undan sýning. Møguleiki er fyri at leggja atgongumerki av við at skriva til rakel.helsmdal(kurla)gmail.com ella inn á Facebook-tiltakið. Hetta eru allarhelst nakrar av seinastu almennu sýningunum… les meira…. →
Tann 24. – 27. februar verður Karavella Marionett-Teatur á turné í Suðuroy. Líka síðani leikhúsið var sett á stovn í 2011, hava trúgvastu stuðlarnir hjá Karavella Marionett-Teatri verið í Suðri. Bæði “Revurin við silkiturriklæðinum” og “Skrímslini” vóru sera væl móttikin og sýningar vóru fleiri staðni í oynni báðar ferðir. Hesaferð… les meira…. →
Seint í november skipaðu Rithøvundafelag Føroya, Norðurlandahúsið og Bókadeildin fyri Bókadøgum í Norðurlandahúsinum. Tað var eitt stórt og væleydna tiltak, sum meira er at lesa um HER. M.a. vóru tveir dagar við áhugaverdum høvundaverksmiðjum, og ein av døgunum var eg biðin um at koma við nøkrum inspirerandi toknum, áðrenn verksmiðjurnar… les meira…. →
Tann 23. juli verður frumsýning av nýggja marionett-leikinum Veiða vind. Veiða vind er tónleikaævintýr eftir Rakel Helmsdal og Kára Bæk, sum kom út í bók í 2011 við myndur eftir Janus á Húsagarði. Symfoniorkestrið spældi tónleikin inn í samband við útgávuna og hesin tónleikurin verður eisini nýttur í leikinum. Sýningarnar… les meira…. →
Í hesum døgum er scenografurin hjá Karavella Marionett-Teatri við at leggja seinastu hond á scenografiina, – ella kanska. Í løtuni er tað alt eitt experiment, sum ongin hevur ánilsi av um fer at eydnast! Men nakar myndir at forvitnast av…..
Hvør ólukkan var tað, sum gav tíðini jetmotor?! Tað er longu 5. juni og hóast sólin skínur oman og niðan og termometrið sigur 20 stig í skugganum, so er neyðugt at arbeiða. 12. juni byrja venjingarnar og leikararnir eru bara næstan klárir……


text:
Ekvatorguinea
Ekvatorguinea (spanskt: República de Guinea Ecuatorial, franskt: République de Guinée équatoriale, portugisiskt: República da Guiné Equatorial) ella Lýðveldið Ekvatorguinea er eitt lítið land í Vesturafrika. Eitt av teimum minstu. Ekvatorguinea hevur mark við Gabon og Kamerun. Londinum hevur uml. 500 000 íbúgvar.
Forsetahjúnini í Ekvatorguinea eita Teodoro Obiang Nguema og Constancia Mangue de Obiang, og umrøddi sonur teirra er Teodorin Obiang, sum verður mettur at skula taka yvir, tá hin gamli ikki orkar at stýra longur. Teodoro Obiang Nguema tók ræði í landinum eftir blóðugt kvett í 1979 og síðan hevur stjørnað landinum við harðari hond. Hann hevur fingið atgongd til størt ríkidømi, tí oljuídnaður við landið hevur givið nógv av sær.
Innihaldsyvirlit
[rætta | rætta wikitekst]
Landið eitur eftir miðkringi, sum verður nevndur equator á fremmandum málum.
Søga[rætta | rætta wikitekst]
Fólkið í Ekvatorguinea hevur tolt nógv, og búskapurin hevur ligið í sori av harðræðisávum. Øll 1970-árunum stýrdi eirindaleysi einaræðisharrin Macias Nguema, men í 1990-árunum tók hóvligari stýri við valdinum. Hetta lítla, fagra landið - har eisini fimm oyggjar eru uppií, má nú stríðast til tess at fáa búskapin á føtur aftur.
Búskapur[rætta | rætta wikitekst]
Pinkulítla landið í Vestafrika gjørdist kent av umheiminum, tá ið olja í hampiliga stórum nøgdum varð funnin í landinum í 1995. Ríkidømið átti av røttum at verið stórt í slíkum landi, men alíkavæl má meginparturin av fólkinum í landinum liva fyri minni enn 5-10 krónur um dagin. Peningurin frá oljuríkidøminum fer í ávísan mun beint í lumman á Obiang Nguema, sum persónliga er góður fyri fleiri milliardir (av landsins pengum). Peningurin stendur á konto uttanlands.
Landafrøði[rætta | rætta wikitekst]
Lýggja veðurlagið og fruktagóða gosøskujørðin í størstu oynni Bioko gera, at oyggin er væl egnað til landbúnað, men vegirnir eru fáir, og verkafólkið veit einki um nýggjar dyrkingarhættir. Mesta lendið er lagt inn til kakaolundir, tískil er næstan eingin jørð eftir, har fólkið kann dyrka mat.
Landslutir[rætta | rætta wikitekst]
Hygg eisini at[rætta | rætta wikitekst]


text:
Profilurin: Judit Eyðunsdóttir
20.09.2016 -
Navn: Judit Eyðunsdóttir
Aldur:16
Hví valdi tú Nám X?
-Síðan Nám X byrjaði, havi eg hildið, at tað ljóðaði sera spennandi og øðrvísi, og tí valdi eg tað. Eg helt, at tað var akkurát nakað fyri meg.
Dámar tær Nám X higartil?
Ja, eg haldi, at tað er orduliga gott.
Hví valdi tú Sjóvinnubreytina?
Tí, eg vildi royna okkurt øðrvísi; har eru ikki nógvar gentur, sum fara á Sjóvinnubreyt, og eg vildi gjarna royna okkurt nýtt.
Hvussu er tað at vera tann einasta gentan á Sjóvinnubreytini?
Tað er fínasta slag. Onkuntíð tosa lærararnir sum um, at vit øll eru dreingir, men tað er í ordan!
Hvat forvæntar tú av Sjóvinnubreytini í ár?
Bara at hava tað stuttligt, og eg vóni, at eg fari at læra okkurt nýtt.


text:
Nýggjasta
Fylgjaraavtalan við Atlantic Airways eftirmett og undirskrivað
Tað var á fundi á skrivstovuni hjá Atlantic Airways 30. august 2017, at seravtala fyri fólk, ið hava rætt til fylgjarakort frá MEGD, fyrstu ferð varð undirskrivað. Í dag varð avtalan eftirmett og undirskrivað av nýggjum.
Avtalan um fylgjara merkir, at fylgjarin hjá tí ferðandi, sum hevur fylgjarakort frá MEGD, fær 50% í avsláttri av grundprísinum, tó ikki av ferða- og avgreiðslugjøldum, og øðrum serprísum.
Í avtaluni stendur:
- Hendan seravtala um avsláttur á flogferðaseðlum verður gjørd millum Atlantic Airways og MEGD.
- Fylgjari fær 50% í avsláttri av galdandi almannakunngjørda ferðaseðlaprísinum (íroknað avgreiðslugjald) hjá tí ferðandi, sum hevur MEGD fylgjarakort. Avslátturin verður veittur á øllum rutum hjá Atlantic Airways.
- Keyp av ferðaseðlum við serprísi, broytingargjøld og keyp av eyka tænastum, t.d. vistveiting, eyka viðføri, seturval v.m. er ikki fevnt av avsláttrinum í hesi avtalu.
- Avslátturin er treytaður av, at tann ferðandi kann skjalprógva, at hann/hon hevur fylgjarakort frá MEGD.
- Somuleiðis er avslátturin treytaður av, at fylgjarin ferðast á somu fráferðum sum tann ferðandi við MEGD fylgjarakorti.
- Ferðaseðlar, fevndir av hesi avtalu, skulu bíleggjast á Sølu- og kundatænastuni hjá Atlantic Airways: tel. 341000 ella booking@atlantic.fo.
- Hendan avtala kemur í gildi 24. mai 2018 og kann sigast upp við 12 mánaðar freist.
MEGD fegnast um avtaluna, ið heilt víst kemur nógvum fólkum tilgóðar.
Síðan MEGD gjørdi fyrstu avtaluna um fylgjaraskipan, ið kom í gildi 1. januar 2015, er skipanin vorðin víðfevnd. Við hesari avtaluni við Atlantic Airways eru tað fá støð, ið ikki eru fevnd av fylgjaraskipanini, og hetta fegnast vit um.
Fylgjarakortið er komið fyri at vera, og vóna vit, at so mong sum gjørligt fáa ágóðan av kortinum.
Á myndini eru Tóra við Keldu, forkvinna í MEGD, Jóhanna á Bergi, stjóri í Atlantic Airways, og Ása Olsen, aðalskrivari í MEGD.
Fleiri myndir her: Atlantic Airways


text:
Seinastu dagarnir hava vit í Føroyum verið vælsignað við ómetaliga góðum veðrið. Í dag var aftur ein sera góður dagur, og í dag var ein Havnartúrur á skránni. Men ávegis til Havnar valdi eg at steðga á eina løtu í Hósvík, og njóta góða veðrið. Koyrdi oman í fjøruna, gekk mær ein túr oman til sjóvarmálan, tað var fjøra so tað bar til at ganga langt út.
Æðurnar hyggaðu sær í góða veðrinum, eitt einsamalt tjaldur stóð so spelki millum tjaldursgrælingarnar. Ætlaði at fáa eina góða mynd av okkara tjóðarfugli, men sum eg kom nærri, var tað sum tað kendi á sær hvørjar mínar ætlanir vóru, og valdi at flýggja. Tjaldursgrælingarnir lótust ikki um vón, teir hildu bara á við at venda steinum, í vón um at finna okkurt gott til mætna.
So gekk leiðin víðari til Havnar, og áðrenn dagsins uppgávur, gekk eg mær ein túr í góðveðrinum. Nakrar myndir úr høvuðstaðnum skaða ikki 🙂
Annars so havi eg seinastu dagarnir arbeitt við einum tanka, sum eg nú havi avgjørt skal blíva til veruleika. Men enn er tankin ikki búgvin til at verða kunngjørdur, eg má fáa hann meira lidnan áðrenn eg avdúki mínar ætlanir.
Afturkomin úr Havn, fara eg og mín góði vinur Pól Sundskarð ein rennitúr. Eg velji at fortelja honum um mínar ætlanir, í vón um at hann kann stuðla mær. Hann tykist heldur ivasamur, hann trýr ikki rættuliga uppá hetta eg gevi honum innlit í, men avgerðin er tikin, líka mikið hvat Pól sigur og heldur.


text:
Á býráðsfundi hóskvøldið skulu býráðslimirnir taka støðu til eitt mál um tíðaravmarkaða parkering í miðbýnum.
Síðani skúlastovurnar aftan fyri Sjónleikarhúsið vórðu tiknar niður, hevur kommunan havt eina munnliga avtalu við Havnar sjónleikarfelag um at nýta økið til almenn parkeringspláss. Nú er tíðin komin til at skipa hesi viðurskiftini og at fáa í lag eina avtalu við Sjónleikarhúsið.
Tekniska fyrisiting hevur arbeitt við málinum, sum varð samtykt í býráðnum í mars í ár, og farið var undir at skipa økið til parkering. Men undir arbeiðinum kom ein 250 m2 gamal kjallari undan kavi við betongdekki og asfalti omanyvir, sum hongur á nøkrum betongsúlum. Tað vísti seg, at tilfarið á 60 ára gamla dekkinum var í vánaligum standi, og tískil má størri umvælingararbeiði til fyri at tryggja neyðugu trygdina hjá borgarunum.
Umvælingin fevnir um at brekka alt dekslið og síðani at fylla kjallaran við gróti. Hetta verður mett at kosta 450.000 kr. og skal býráðið hóskvøldið taka støðu til at játta hesa upphædd til arbeiðið.
Avtalan við Havnar sjónleikarfelag um lán av parkeringsbásum verður í sama viðfangi broytt frá 10 til 30 ár.
Um tú veitst okkurt, sum VP ikki veit - skriva so til vp@vp.fo